
Në Petërburg, në vitet '40, ndodhi një ngjarje që i habiti 
të gjithë: princi bukurosh, komandant i skuadronit të gardës së 
regjimentit të koracuar, për të cilin të gjithë thoshin se do të 
bëhej edhe adjutant personal dhe i parashikonin edhe një 
karrierë marramendëse në oborrin e perandorit Nikollai i Parë, 
një muaj para martesës me zonjushën bukuroshe, kanakaren e 
perandoreshës, dha dorëheqje, i preu lidhjet me të fejuarën, ia 
fali çifligun e tij të vogël së motrës dhe u bë murg, u mbyll në 
manastir. Ngjarja iu duk e pazakontë dhe e pashpjegueshme 
atyre që nuk kishin dijeni për shkaqet e brendshme të saj; për 
vetë princin, Stepan Kasatskin, përkundrazi, kjo ishte diçka aq 
e natyrshme, saqë as mund ta përfytyronte si mund të bënte 
ndryshe. 

I ati i Stepan Kasatskit, një kolonel garde në lirim, vdiq 
kur i biri ishte dymbëdhjetë vjeç. Sadoqë së ëmës i vinte keq ta 
largonte të birin nga shtëpia, ajo nuk kishte si të mos e vinte në 
vend amanetin që i la i shoqi para se të vdiste: të mos e mbante 
djalin në shtëpi, por ta çonte për të mësuar në shkollë 
ushtarake — dhe ajo e çoi. 

Vejusha së bashku me të bijën, Varvarën, u vendosën me 
banim në Petërburg, që të ishin sa më pranë të birit dhe ta 
merrnin në ditë festash. 

Djali u shqua për aftësitë e shkëlqyera dhe për sedrën e 
rrallë: dilte i pari në shkollë, sidomos shfaqi dhunti të veçanta 
në lëndën e matematikës; u dallua gjithashtu në taktikë 
ushtarake dhe në kalërim. 

Ndonëse ishte pak më shtatlartë nga ç'duhej, hijeshia dhe 
zhdërvjelltësia me të cilën e bënte çdo gjë, binin menjëherë në 
sy, shto këtu edhe sjelljen pa asnjë cen të kadetit, me përjashtim 
të rasteve të gjaknxehtësisë. 

Nuk pinte, nuk qe i dhënë pas veseve, ishte shumë i 
drejtë. Vetëm një gjë e pengonte të ishte krejt shembullor: 
shpërthimet e zemërimit të papërmbajtur, gjatë të cilave e 
humbiste fare vetëkontrollin e bëhej bishë. Një herë për pak sa 
nuk e flaku nga dritarja një kadet, që i foli me shpoti për 
koleksionin e tij të mineraleve. Një herë tjetër sa s'përfundoi 
fare keq: ia vërviti në surrat ekonomatit pjatën me kotoleta, iu 
sul një oficeri, dhe thonë se e goditi, për arsye se ky ia bëri 
hasha ijalën që i kishte dhënë dhe zuri të gënjente pa pikën e 
turpit. Do ta kishin dënuar të shërbente si ushtar, po të mos 
kishte pasur përkrahjen e drejtorit të shkollës, i cili e dëboi 
ekonomatin dhe e mbylli çështjen. 

Tetëmbëdhjetë vjeç, e emëruan oficer në regjimentin e 
gardës aristokratike. Perandori Nikollai. Pavlloviçi e njihte që 
kur kishte qenë në shkollë, e shqoi edhe këtu në regjiment, 
kështu që për të flitej se e kishte të hapur rrugën për t'u bërë 
adjutant personal i carit. Dhe Kasatski e dëshironte shumë një 
gjë të tillë jo thjesht për sedër, por, kryesorja, sepse që kur 
kishte qenë kadet qe dhënë me mish e me shpirt, po, me mish e 
me shpirt, pas Nikollai Pavlloviçit në shkollë dhe cari shkonte 
shpesh tek ata, kur ai u afrohej me hap të sigurt, të rregullt, me 
goksin përpara e kokën lart, ku shquhej hunda me kurriz mbi 
mustaqet dhe favoritet e shkurtra, i veshur me uniformë 
ushtarake dhe me zërin e tij kumbues përshëndeste kadetët, e 
bënte Kasatskin që të provonte drithërimat e të dashuruarit, të 
ngjashme me ato çka do të provonte më vonë, kur njohu vajzën 
me të cilën ra në dashuri. Veç entuziazmi i dashurisë për 
Nikollai Pavlloviçin ishte më i madh: donte t'i tregonte 
besnikërinë e vet të pafund, të sakrifikonte për të, të bëhej 
theror. Dhe Nikollai Pavlloviçi e dinte se e ngjallte këtë 
entuziazëm dhe me paramendim e shkaktonte atë. Ai luante me 

kadetët, e rrethonte me ta veten, duke u sjellë me ta herë thjesht 
si me femijët, herë miqësisht e herë tërë madhështi solemne. 
Për atë historinë e fundit të Kasatskit me oficerin, Nikollai 
Pavlloviçi nuk i tha asnjë fjalë, por, kur djaloshi iu afrua, ai me 
një gjest teatror e mënjanoi dhe, si u vrenjt, e kërcënoi me 
gisht, ndërsa kur po largohej, i tha: 

- Dije mirë se unë gjithçka e marr vesh, por ka disa gjëra 
që unë nuk dëshiroj t'i di. Veç ato janë këtu. 

Ai i tregoi zemrën. 

Kur kadetët që prisnin emërimin erdhën te Nikollai 
Pavlloviçi për vizitë, ai s'ua kujtoi të kaluarën, u tha, si 
gjithmonë, se për çdo rast mund t'i drejtoheshin drejtpërdrejt, i 
porositi t'i shërbenin me besnikëri atij dhe atdheut, u dha ijalën 
se do të mbetej miku i tyre i parë. Që të gjithë, si gjithmonë, 
ndiheshin të prekur, kurse Kasatski, që kujtonte dhe ato që i 
kishin ngjarë, qante me lot dhe u betua t'i shërbente carit të 
dashur me të gjitha forcat. 

Kur Kasatski u emërua në regjiment, e ëma me të motrën 
erdhën në fillim në Moskë, por më pas jetuan në fshat. Kasatski 
i ndau motrës gjysmën e pasurisë, pjesa që i mbeti i mjaftonte 
vetëm sa për ta mbajtur veten ashtu si duhet në atë regjiment të 
shquar, tepër luksoz, ku shërbente. 

Pamja e jashtme e tregonte Kasatskin një oficer garde të 
ri, të shkëlqyer, që do të bënte karrierë, kurse në botën e tij të 
brendshme ndodhte ai proçesi i koklavitur, që e mbante tepër të 
tendosur, i brumosjes së karakterit. Ai kishte nisur që në 
femijëri dhe ishte i shumanshëm, por në thelb rrihte vetëm në 
një: çdo punë që zinte, përpiqej ta nxirrte nga duart sa më të 
përkryer, bënte çmos që në çdo gjë ta printe vetëm suksesi, që 
shoqërohej me lavdërime dhe mahnitje të të tjerëve. Mësimeve, 

përvetësimit të dijeve i përkushtonte aq kohë e zell, sa arrinte 
që ta lavdëronin dhe ta bënin shembull për të tjerët. Me të 
mbaruar një punë, i përvishej tjetrës. Kështu mundi të siguronte 
vendin e parë në klasë; kur një herë vuri re se i mungonte 
shkathtësia e nevojshrne në bisedimet frëngjisht, punoi aq me 
ngulm, sa arriti ta zotëronte këtë gjuhë si rusishten; kur iu vu 
shahut, arriti ta luante shkëlqyeshëm që kur ishte kadet. 

Përveç devotshmërisë kryesore — shërbimit ndaj carit 
dhe atdheut — ai gjithmonë vinte para vetes edhe synime të 
tjerë, të cilëve, sado të vegjël të ishin, u përkushtohej i tëri dhe 
jetonte vetëm për ta, derisa t'i arrinte. Por, sapo e bënte reaEtet 
një synim, tjetri hidhte rrënjë në ndërgjegjen e tij dhe ia zinte 
vendin të parit. Kjo prirje e tij për t'u dalluar, e për këtë duhej 
arritur me çdo kusht synimi i vënë, ia mbushte jetën. Kështu, 
me t'u bërë oficer, i vuri si qëllim vetes ta zotëronte në 
përsosmëri gjithçka që i nevojitet një oficeri në detyrën e tij dhe 
shumë shpejt u bë një oficer shembullor, ndonëse nuk mundi të 
çfirohej nga ajo gjaknxehtësi e papërmbajtur, që s'i shqitej. 
Prapë gjaknxehtësia u bë shkaktare e sa e sa ngjarjeve aspak të 
hijshme, që s'kishin si të mos e dëmtonin. 

Një herë, kur gjatë një bisede në shoqërinë e lartë, vuri 
re mangësi në arsimin e vet të përgjithshëm, vendosi të merrej 
me plotësimin e tij; iu vu librave dhe e arriti atë që donte. 
Pastaj iu mbush mendja të shkëlqente në shoqërinë e lartë, të 
zinte vend nderi në të. Mësoi të kërcente shkëlqyeshëm dhe 
s'kaloi shumë kur zunë ta ftonin në ballo e darka, ku mblidhej 
ajka e shoqërisë mondane. Por edhe kjo arritje nuk e kënaqte. 
Ishte mësuar të qe gjithmonë i pari, kurse në këtë mjedis nuk 
ndihej aspak tillë. 

Shoqëria e lartë atëherë përbëhej, dhe unë mendoj se 
gjithmonë e gjithkund përbëhet, nga katër llojë njerëzish: 1) 

nga ata që janë të pasur dhe oborrtarë; 2) nga ata që s'janë të 
pasur, por që janë lindur e rritur pranë oborrit; 3) nga të pasurit 
që hiqen si oborrtarë; dhe 4) nga ata që nuk janë as të pasur e as 
oborrtarë, por që hiqen si të tillë. 

Kasatski nuk u përkiste të parëve. Atë me kënaqësi do ta 
pranonin në dy llojët e fundit. Kur po gatitej të futej në 
shoqërinë mondane, i vuri qëllim vetes të lidhej me një grua të 
asaj shoqërie dhe, ndonëse për të kjo ishte diçka e papritur, e 
arriti shpejt një gjë të tillë. Veç po aq shpejt vuri re se rrethi i 
njerëzve ku vërtitej ishte i shkallës së ulët, se kishte rrethe të 
larta oborrtarësh ku, ndonëse atë edhe e pranonin, ndihej i huaj. 
Me të tregoheshin të sjellshëm, por mënyra si i qëndronin atij i 
thoshte se ata ishin të vetët me njëri-tjetrin, kurse ai nuk ishte i 
tyre, dhe Kasatskit i lindi dëshira që dhe ai të bëhej njeri i tyre. 
Për këtë duhej ta arrinte emërimin adjutant i carit, dhe një 
emërimi të tillë ai e priste, ose të martohej në rrethin e tyre. 
Mori vendim t'i futej me zell arritjes së këtij synimi. Ia vuri 
syrin një bukurosheje, një oborrtareje që jo vetëm ishte njeri i 
brendshëm në atë shoqëri ku donte të futej, por ishte nga ato, të 
cilën bënin çmos ta afronin përfaqësues nga më në zë të 
shoqërisë mondane, shtyllat e saj. Kjo ishte kontesha 
Korotkova. Kasatski zuri t'i vërtitej jo vetëm për hir të 
karrierës; ajo ishte jashtëzakonisht tërheqëse, dhe ai fare shpejt 
e dashuroi. Në fillim ajo qëndroi shumë ftohtë, por pastaj befas 
çdo gjë ndryshoi, nisi t'i sillej me dashuri, ndërsa nëna e saj me 
këmbëngulje të veçantë zuri ta ftonte për vizitë. 

Kasatski i kërkoi dorën, që u pranua. Atë e habitën 
lehtësia me të cilën e arriti këtë lumturi dhe disa shenja të 
veçanta, të çuditshme, që vuri re në sjelljen e nënës dhe të së 
bijës. U dashurua marrëzisht pas saj dhe iu verbuan sytë, 

prandaj nuk pa e as dëgjoi për atë që e dinte mbarë qyteti: e 
fejuara e tij kishte ndonjë vit që ishte dashnore e Nikollai 
Pavlloviçit. 


Dy javë para ditës së caktuar për martesën, Kasatski 
ishte në Carskoje Sello, në vilën e së fejuarës. Ishte një ditë e 
nxehtë maji. Të fejuarit, pasi shëtitën në kopsht, u ulën në një 
stol nën hijen e një bliri. Meri ishte veçanërisht e mirë me atë 
fustanin prej mëndafshi të bardhë. Dukej mishërim i pafajësisë 
dhe i dashurisë. Rrinte herë kokulur, herë duke ia hedhur sytë 
bukuroshit trupmadh, që i fliste me shumë delikatesë e ndjenjë 
dhe që e maste çdo lëvizje, sikur të kishte frikë mos e cenonte, 
mos e përdhoste pastërtinë engjëllore të së fejuarës. Kasatski 
ishte nga ata njerëz të viteve dyzet, që sot nuk janë më, njerëz 
që vetes ia lejonin me ndërgjegje të pastër dhe nuk bëheshin 
gjykatës të vetvetes për mëkate në punën e seksit, por nga 
bashkëshortja kërkonin ideale qiellorë dhe këtë pastërti qiellore 
e quanin se e kishte çdo vajzë e rrethit të tyre, prandaj ashtu 
edhe silleshin me to, si me qiellorët. Në këtë shikim të çështjes 
kishte shumë gjëra të padrejta dhe të dëmshme, kështu burrat 
ua lejonin vetes shthurjen, por përsa u përket grave, ky shikim, 
që dallon kryekëput nga ai i të rinjve të sotëm, të cilët e 
konsiderojnë vajzën si femër që kërkon mashkull, pra një 
shikim i tillë, mendoj, ishte dobiprurës. Vajzat, kur gjenin një 
përgjërim të tillë hyjnor, përpiqeshin të ishin pak a shumë 
perëndesha. Këtë pikëpamje për gruan e ndante edhe Kasatski, 
ai me këtë sy e shihte Korotkovën. Atë ditë ndihej veçanërisht 
dashuruar pas saj, nuk provonte asnjë tun.dim fizik, 
përkundrazi, e shihte e përgjërohej për të, si për diçka të 
paarritshme. 

U ngrit ashtu shtatlartë e trupderdhur dhe qëndroi para 
konteshës Korotkova, duke i mbështetur të dyja duart mbi 
dorezën e shpatës. 

-Unë vetëm tani e njoha tërë atë lumturi që mund të 
provojë njeriu. Dhe lumturia ime jeni ju, je ti, i tha duke 
buzëqeshur me drojë. - Ti ma fale atë! 

Ishin në atë shkallë njohjeje, kur të folurit me "ti" nuk 
ishte bërë ende i zakonshëm dhe ai, që vetëm e adhuronte, e 
kishte tmerrësisht të vështirë t'i drejtohej me "ti" këtij engjëlli. 

- Unë e njoha veten falë... teje, vura re se jam më i mirë 
nga ç'kam menduar. 

- Këtë e di prej kohësh, prandaj dhe ju dashurova. 

Një bilbil ia mori këngës aty afer, gjethnaja e njomë 
feshferiu nga puhiza ledhatuese. Ai i mori dorën dhe ia puthi, 
pika loti iu dukën mbi gepalla. Ajo e kuptoi se ai e falënderonte 
për ijalët e thëna, se e dashuronte. Ai bëri disa hapa heshturazi, 
pastaj iu afrua dhe u ul. 

- Ju e dini, ti e di, e po njëlloj është. Unë të jam afruar jo 
pa interes, kam dashur të kem lidhje me shoqërinë e lartë, por 
pastaj... Sa e papërfillshme është kjo në krahasim me ty, kur të 
njoha ty. Nuk më merr inat për këtë? 

Ajo nuk iu përgjigj dhe vetëm e çiku me dorë dorën 

etij. 

Ai e kuptoi domethënien: "Jo, nuk të marr inat". 

- Po ja, ti the..., — ai u step, kjo iu duk si shumë e 
guximshme, - ti the se më dashuron e unë të besoj, por, më fal 
të lutem, përveç kësaj ka edhe diçka tjetër që ty të shqetëson 
dhe të pengon. Ç'të jetë vallë? 

"Po, o tani, o kurrë, - mendoi ajo. — Ai, sido të jetë, do 
ta marrë vesh. Tani ai s'ka për të ikur. Por sikur të ikë, kjo do të 
ishte e tmerrshme"! 

Dhe ajo, me një shikim prej të dashuruare, e mbështolli 
tërë figurën e tij të madhe, fisnike, të fuqishme. Tani ajo e 
donte më shumë se Nikollain dhe, po të mos përzihej në këtë 
mes qenia e tij si perandor, nuk do ta këmbente kurrë Kasatskin 
me atë. 

- Më dëgjoni, ju lutem. Unë nuk mund ta fsheh të 
vërtetën. Duhet t'jua them të gjitha. Ju do pyesni çfarë? Po ja, 
që kam dashuruar. 

Ajo vuri dorën e saj mbi të tijën, duke iu lutur ta falte. 

Ai heshti. 

- Doni të dini cilin? Atë, Lartmadhërinë. 

- Ne të gjithë e duam; e marr me mend që ju në 
institute... 

- Jo, më vonë. Ishte një ndjenjë që kaloi shpejt. Por 
unë duhet t'ju them ... 

- E çfarë, pra? 

-Jo ashtu, thjesht. 

Ajo mbuloi fytyrën me duar. 

- Si? Keni qenë e tij ? 

Ajo heshti. Ai brofi dhe, i zbehtë si vdekja, me mollëzat 
e faqeve që i dridheshin, qëndroi para saj. Iu kujtua tani se me 
çfarë përzemërsie e përshëndeti Nikollai Pavlloviçi, kur e takoi 
në bulevardin e Nevës. 

- 0 Zot, ç'kambërë, Stiva! 

- Mos më prekni, mos! O, çfarë dhimbje! Ai u kthye dhe 
eci për nga shtëpia. Në shtëpi takoi të ëmën. 

- Ç'keni kështu, princ? Unë ... Ajo heshti kur e pa në 
fytyrë. E kishte të kuqe flakë, mend i teptiste gjaku. 

- Ju e dinit dhe më përdorët për ta mbuluar. Po të mos 
ishit femra, - bërtiti, ngriti mbi kokën e saj grushtin e tij të 
rëndë dhe, pasi u kthye në vend, doli me vrap. 

Sikur ai, që kishte qenë dashnor i të fejuarës së tij, të 
ishte një njeri tjetër, do ta kishte vrarë në vend, por ky njeri 
ishte cari i adhuruar. 

Të nesërmen kërkoi lirim, u shtir i sëmurë, që të mos 
shihej me njeri dhe shkoi në fshat. 

Verën e kaloi aty dhe u mundua t'i vinte në vijë punët. 
Kur vera mbaroi, nuk u kthye në Petërburg, por shkoi në 
manastir dhe u bë murg. Në letrat që i shkruante, e ëma u 
përpoq ta ndalonte të bënte një hap aq vendimtar. Ai i përgjigjej 
se devotshmëria për t'iu përkushtuar Zotit, ishte arsyeja me e 
lartë dhe se këtë e ndiente në veten e tij. Vetëm e motra, vajzë 
krenare dhe sedërhe si i vëllai, e kuptonte. 

Ajo e kuptonte se ai zgjodhi rrugën e manastirit për të 
qenë më lart se ata, që deshën t'i tregonin se qëndronin më lart 
nga ai. Dhe ajo e kuptonte drejt. Duke u bërë murg, ai i thoshte 
botës se e përbuzte gjithçka, që të tjerëve u dukej aq e 
rëndësishme, siç i dukej edhe atij vetë asokohe kur shërbente, 
dhe se ndërkohë po ngrihej në një të tillë lartësi të re, nga ku 
mund të shihte nga lart - poshtë ata njerëz që më parë i kishte 
adhuruar. Por nuk ishte vetëm kjo ndjenjë, siç mendonte e 
motra, Varenjka, që e shtynte. Jetonte tek ai edhe një ndjenjë e 
mirëfilltë fetare, këtë Varenjka nuk e dinte, e pleksur me 
ndjenjën e krenarisë dhe me dëshirën për të qenë kudo i parë. 
Së bashku, ato e shtynë në këtë hap. Zhgënjimi ndaj Merit (së 
fejuarës që e përfytyronte një engjëll të vërtetë) dhe fyerja që i 
bënë, ishin aq të fuqishme, sa e hodhën në krahët e dëshpërimit 




15 


ATE SERGI 


dhe dëshpërimi lidhej me idhullin, me besimin naiv femijëror, 
që kurrë ndonjëherë më parë nuk ia kishin cenuar. 


Kasatskin e pranuan në manastir ditën e Pokrovit. 

Igumeni i manastirit ishte një oborrtar, njeri i mençur 
dhe i ditur, që i përkiste gjeneratës së murgjve me zanafillë nga 
Vallahia; në zakonin tyre ishte nënshtrimi i përulur ndaj atij, që 
zgjidhej si i urtë dhe mësimdhënës. Igumeni ishte nxënës i të 
urtëve në zë, Amvorosit dhe Makarit. Para këtij igumeni 
Kasatski përulej si para një udhëheqësi shpirtëror. 

Përveç ndjenjës së vetëdijes për epërsinë mbi të tjerët, 
ndjenjë që Kasatski e provonte në çdo hap që bënte në 
manastir, ashtu si në çdo punë tjetër, edhe këtu atij i mbushej 
zemra nga gëzimi i pashprehur kur arrinte një përkryerje më të 
lartë, si të trupit, ashtu dhe të shpirtit. Ashtu si në regjiment, ku 
ishte jo thjesht një oficer pa asnjë të metë, por i tillë që bënte 
më shumë sa ç'kërkohej, duke e zgjeruar vazhdimisht kornizën 
e përkryerjes, edhe si murg përpiqej të ishte i përkryer: 
gjithmonë punëtor, kokulur, i përkorë, i butë, i pastër jo vetëm 
në veprime, por edhe në mendime, i përsosur dhe i bindur. 
Sidomos kjo veti e fundit, ashtu si edhe prirja për të qenë i 
përkryer, ia lehtësonin të jetuarit. Vërtet që shumë kërkesa të 
jetës së murgut në një manastir si ky, të mbushur plot me 
vizitorë, ai s'i kishte për zemër, por çdo ngasje që i vinte nga 
kjo jetë, ai e asgjësonte duke u bindur: "S'është puna ime të 
arsyetoj, puna ime është të mos luhatem në plotësimin e 
detyrimeve, qoftë kur qëndroj para epitafit, apo kur bëj detyrën 
e psaltit, apo merrem me llogaritë e fietoreve". Çdo mundësi 
për të ndyshuar mënjanohej në çast, apo nëpërmjet bindjes ndaj 
igumenit. Po të mos kishte qenë bindja, atë do ta rëndonin edhe 

zvargia, edhe mefshtësia e shërbesave fetare, edhe varavingot e 
vizitorëve, edhe huqet e liga të vëllazërisë, por tanimë të gjitha 
këto jo vetëm kapërceheshin hareshëm, por ishin për të 
ngushëllim dhe përkrahje. "Nuk e di se përse duhen dëgjuar 
disa herë në ditë të njëjtat lutje, por e di se ato janë të 
nevojshme. Dhe kur e di se janë të nevojshme, ndiej gëzim në 
to, - ia përsëriste vetes". Igumeni i tha se, ashtu si nevojitej 
ushqimi trupor për të mbajtur gjallë jetën, ashtu nevojitej edhe 
ushqimi shpirtëror — lutjet kishtare — për të mbajtur gjallë 
jetën shpirtërore. Ai e besonte këtë, dhe në të vërtetë shërbesat 
kishtare, veçanërisht ato të mëngjeseve kur ai mezi ngrihej, i 
jepnin një prehje të vërtetë dhe e ngazëllenin. Ngazëllimi 
buronte nga vetëdija e bindjes dhe nga mosdyshimi në veprimet 
që kryente, të paracaktuara nga igumeni i manastirit. Bukuria e 
jetës ishte për të jo vetëm nënshtrimi gjithnjë e më i plotë i 
vullnetit, përulësia që sa vinte e i shtohej, por edhe përqafnni i 
të gjithë virtyteve të krishterë, të cilët, kohët e para, iu dukën 
lehtësisht të përvetësueshëm. Çifligun ia dha të tërin motrës dhe 
nuk ndjeu fare keqardhje për të, nuk ndiente në veten e tij 
dembelizëm çifligari. Pajtimi me më të ulëtit i jepej lehtë dhe e 
ngazëllente. Madje edhe fitorja mbi mëkatin e epshit, si një 
ngjarje marramendëse, u arrit shpejt. Igumeni e paralajmëroi 
posaçërisht të ruhej nga ky mëkat, por Kasatski ndihej i gëzuar 
që qe i çliruar prej tij. 

E mundonte vetëm kujtimi i së fejuarës. Dhe jo thjesht 
kujtimi, por përfytyrimi i gjallë i asaj që mund t’i ndodhte, po 
të mos i kishte prerë me të marrëdhëniet. Padashur i dilte para 
syve favoritja e Lartmadhërisë, me të cilën ishte njohur dhe do 
të martohej: ajo do të ishte një grua e mrekullueshme, nënë e 
femijëve; burri do të kishte një detyrë të rëndësishme, do kishte 

edhe pushtet, edhe nderime, edhe një grua të mirë, tashmë të 
penduar. 

Kur ishte në minuta të mira, këto mendime nuk e 
turbullonin. Përkundrazi, në kësi çastesh ndihej i gëzuar që i 
hoqi qafe këto tundime. Por kishte minuta kur, papritur, të 
gjitha ato që ia mbushnin jetën, i mbulonte mugëtira; jo se 
pushonte së besuari, por pushonte së pari, nuk i grishte dot në 
veten e tij këto përfytyrime, ndërsa kujtimet dhe, e tmerrshme 
të thuhet, pendimi për atë që bëri, e pushtonin të tërin. 

Në kësi çastesh kishte vetën një shpëtim — dëgjesën. 
Zihej me punë dhe u përkushtohej tërë ditën lutjeve. Ai, si 
zakonisht, falej, blatonte lutje, madje edhe më shumë se 
zakonisht, por falej me trup, shpirti mungonte. Dhe kjo zgjaste 
tërë ditën, nganjëherë dy, e mandej kalonte vetiu. Po ajo ditë, 
ose ato dy ditë ishin të tmerrshme. Kasatski e ndiente se nuk 
ndodhej as nën pushtetin e vetes e as nën atë të Zotit, por nën 
atë të një të huaji. Dhe gjithçka që mund të bënte dhe bënte në 
atë kohë ishte ajo që i këshillonte igumeni: me çdo kusht të 
mbahej në atë gjendje, në të cilën ndodhej, të mos vepronte, të 
priste. Në kësi rastesh Kasatski në përgjithësi jetonte jo me 
vullnetin e tij, po me atë të igumenit dhe në këtë dëgjesë 
përmbahej një amshim i veçantë. 

Kështu i kaloi jeta Kasatskit në manastirin e parë, ku 
kishte hyrë para shtatë vjetësh. Në fundin e vitit të tetë u pranua 
hijeroatë me emrin Sergi. Ai dhe më parë e kishte provuar 
ç'është ngushtimi i madh dhe entuziazmi shpirtëror kur merrte 
kungatën; tani kur i rastiste t'i bënte vetë shërbesat, të meshonte 
vetë, e ndiente veten të mallëngjyer deri në lot. Veç, me kohë, 
kjo ndjenjë erdhi duke u fashitur dhe, kur një herë iu desh të 
meshonte në një gjendje shpirtërore aspak të mirë, shpirtërisht i 
rënë, e kjo gjendje erdhi e iu përsërit, entuziazmi shpirtëror nisi 

t'i shuhej në mënyrë të dukshme dhe i mbeti vetëm forca e 
zakonit. 

Kështu në vitin e shtatë të jetës në manastir, Sergi ndihej 
i mërzitur. Atë që duhej mësuar, atë që duhej arritur — ai e 
arriti, dhe këtu s'kishte ç'të bënte më. 

Ndërkohë gjendja e përgjumur sa vinte e bëhej më 
zotëruese. Mori lajmin e vdekjes së të ëmës, dëgjoi për 
martesën e Merit. Që të dy këta lajme i priti me gjakftohtësi. 
Tërë vëmendjen, tërë forcat i kishte përqëndruar në çështjet e 
botës shpirtërore. 

Në vitin e katërt të jetës së murgut, arkimandriti e 
përkëdheli së tepërmi me vëmendjen që i kushtoi, dhe igumeni 
e këshilloi të mos e kundërshtonte ngritjen në detyrë, po t'ia 
ofronin. Dhe atëherë ambicia e murgut, kjo veti aq e shëmtuar e 
tyre, nxori krye tek ai. E çuan në një manastir që ishte pranë 
kryeqytetit. 

Deshi të kundërshtonte, por igumeni e urdhëroi të 
pranonte. E pranoi emërimin, u përshëndetën me igumenin dhe 
u vendos në manastirin tjetër. 

Qëndrimi në këtë manastir kryeqyteti shënoi një ngjarje 
të rëndësishme në jetën e Sergit. Ngasje gjithfarëshe i vinin nga 
të katër anët, dhe tërë forcat e veta i përgendrai në përballimin e 
tyre. 

Në manastirin e mëparshëm ngasja prej seksit femëror 
pak e mundonte, ndërsa këtu ajo nisi të vepronte me një forcë të 
tmerrshme dhe puna arriti deri aty, saqë mori një shfaqje të 
përcaktuar qartë. Ishte një zonjë e njohur për sjelljen e saj jo të 
mirë që filloi t'i vardisej atë Sergit. Ajo vetë u fut në bisedë me 
të dhe iu lut që t'i bënte një vizitë. Sergi e kundërshtoi rreptë, 
por u tmerrua nga shfaqja krejt e përcaktuar e dëshirës që 

ndjeu. Dhe u tremb aq shumë, sa i shkoi për këshillim igumenit, 
po s'u mjaftua me kaq. Që të sigurohej përfundimisht, duke e 
mposhtur turpin që ndiente, thirri ndihmësin e vet të ri dhe, pasi 
i tregoi për dobësinë që po provonte, iu lut të mos ia shqiste 
sytë, të mos e linte të shkonte gjetiu përveç në shërbesa dhe 
dëgjesa. 

Edhe një ngasje tjetër e madhe e shqetësonte Sergin: 
igumeni i këtij manastiri, një njeri mondan e i shkathët, që e 
kishte veshur rrobën e klerikut sa për karrier, ishte njeri që nuk 
e honepste dot. Sadoqë e detyronte veten, Sergi nuk po e 
mposhtte dot këtë ndjenjë. Ai i përulej, por në thellësi të shpirtit 
vazhdonte ta dënonte. Dhe kjo ndjenjë e keqe nuk mënoi të 
shpërthente jashtë. 

Ishte viti i dytë i qëndresës së tij në këtë manastir. 
Ndodhi kështu: Ditën e Pokrovit u meshua në kishën e madhe. 
Kishin ardhur shumë besimtarë. Meshën e nxori vetë igumeni. 
Atë Sergi kishte qëndruar në vendin e tij të zakonshëm dhe po 
falej, domethënë ndodhej në atë gjendje lutjeje të brendshme, 
në të cilën ndodhej kurdoherë në kohën e shërbesave e sidomos 
kur ato bëheshin në kishën e madhe, ku meshën e nxirrte ai. 
Shkaktarë të kësaj lufte të brendshme ishin vizitorët, zotërinjtë, 
por sidomos zonjat. Ai bënte çmos të mos i vinte re, të mos 
ishte në dijeni të asaj çka ndodhte përreth: të mos shihte sesi 
vinin të përcjella nga ushtarët që, duke shtyrë popullin, u 
hapnin rrugën, sesi zonjat u tregonin njëra — tjetrës murgjit, 
shpesh edhe atë vetë, si murg bukurosh që ishte. Duke i ulur, si 
të thuash, grilat e vërnendjes, atë Sergi përpiqej të mos shihte 
asgjë, përveç ndriçimit të qirinjve të ikonostasit, ikonave dhe 
atyre që shërbenin; të mos dëgjonte asgjë, përveç ijalëve të 
lutjeve të kënduara dhe të shqiptuara, dhe të mos provonte 
asnjë lloj ndjenje tjetër, përveç vetëmohimit për vetëdijen e 

plotësimit të detyrës, ndjenjë që ai e përjetonte gjithmonë kur 
dëgjonte dhe porsëriste për të satën herë lutjet. 

Ai ndalonte, përkulej, bënte kryqin sa herë që duhej bërë 
dhe dridhej në atë luftën e tij të brendshme, duke u dhënë herë 
pas dënimit gjakftohtë, herë pas paqtimit me vetëdije të 
mendimeve dhe të ndjenjave vetjake; sakaq epitropi Nikodim, 
një tjetër tundim i madh për atë Sergin - Nikodimin, ai pa 
dashjen e vet e cilësonte si sahanlëpirës hipokrit të igumenit — 
iu afrua dhe, me një përkulje të thellë sikur do ndahej dyshas, i 
tha se igumeni dëshironte ta kishte pranë vetes në altar. Atë 
Sergi u mbështoll me zhgunin, veshi kamillafin dhe çau i 
kujdesshëm përmes besimtarëve. 

- Lise, regardez d droite, c'est lui, i erdhi në vesh një 
zë gruaje. 

- Ou, ou? II n'estpas tellement beau 1 2 . 

E dinte se po flisnin për të. Ai i dëgjoi dhe, si ngaherë, 
në çastet e ngasjes, përsëriste fjalët: "Dhe mos na ço në ngasje". 
Uli kokën dhe sytë, kaloi pranë amvonës dhe, pasi la mënjanë 
psaltët që po kalonin në atë kohë para ikonostasit, u fut në dyert 
e veriut. Me të shkelur në altar, siç e lypte zakoni, kryqëzoi 
duart dhe u përkul duke u palosur dyshas para ikonës, pastaj 
ngriti kryet dhe pa nga igumeni, ndërsa dikë tjetër, që 
qëndronte pranë tij, vetëm sa e fshiku me bisht të syrit dhe nuk 
iu drejtua. 

Igumeni, veshur me rrobat e meshës, qëndronte te muri; 
kishte nxjerrë jashtë duart topolake, si mafishe, dhe i kishte 
mbështetur mbi barkun e fryrë; duke ferkuar gajtanin e rasës, 
buzëqeshte dhe diç i thoshte ushtarakut të veshur me uniformë 


1 Liza, shiko djathtas, është ai. 

2 Ku, ku? Nuk është dhe aq i bukur. 

gjenerali, me shenja dhe tuja, të cilat tani po i vështronte atë 
Sergi me atë syrin e tij të mësuar të ushtarakut. Ky ishte një ish- 
komandant i regjimentit të tij, por që tani, me ç'dukej, zinte një 
post të rëndësishëm, dhe atë Sergi e vuri re menjëherë se 
igumeni këtë e dinte dhe i jepte kënaqësi një gjë e tillë, ndaj 
dhe i shkëlqente fytyra e ngjallme me gjithë togën. Atë Sergi e 
ndjeu veten të fyer dhe të hidhëruar, dhe kjo ndjenjë erdhi e u 
forcua kur dëgjoi nga goja e igumenit se e pati thirrur atë 
Sergin vetëm për të kënaqur kureshtjen e gjeneralit për të parë 
ish-kolegun e tij, siç u shpreh ai. 

- Gëzohem shumë që ju shoh me këtë pamje engjëlli, - i 
tha gjenerali duke i zgjatur dorën. - Shpresoj se s'e keni harruar 
shokun tuaj të vjetër. 

Edhe fytyra e igumenit, e kuqe dhe e qeshur, sikur e 
miratonte atë çka tha gjenerali, edhe fytyra e mbajtur me kujdes 
e gjeneralit me atë buzëqeshjen e tij të vetëkënaqur, duhrna e 
verës që dilte nga goja e tij sa herë që shfrynte dhe era e 
duhanit që kutërbonin favoritet, të gjitha këto e bënë të pëlciste 
atë Sergin. Ai iu përkul edhe njëherë igumenit dhe i tha: 

- Hirësia juaj urdhëruat të më thërrisnin? - Dhe sakaq 
bëri një ndalesë, duke shprehur me pamjen e fytyrës dhe pozën 
e trupit pyetjen: përse? 

Igumeni iu përgjigj: 

- Po ja, që të takoheshit me gjeneralin. 

- Hirësi, unë u largova nga bota që t'u shpëtoj tundimeve 
të saj, - i tha dyllë i verdhë e me buzët që dridheshin. — E 
përse më detyroni t'u nënshtrohem atyre? Në kohë lutjeje dhe 
në shtëpinë e Perëndisë! 

- Shko, shko, — i tha igumeni i vrenjtur dhe tërë inat. 
Ditën tjetër atë Sergi i kërkoi ndjesë igumenit dhe vëllazërisë së 
manastirit për krenarinë, por, pas një nate që e kaloi në falje, 

vendosi të ikte që andej, për këtë iu drejtua me lutje igumenit të 
manastirit nga ku kishte ardhur që ta pranonte të kthehej aty. I 
shkroi se e ndiente veten të dobët dhe të pazotin për të luftuar i 
vetëm kundër tundimeve pa pasur ndihmën e tij të urtë. I foli se 
ishte penduar për krenarinë që kishte shfaqur. Pas pak i erdhi 
një letër nga ai igumen, ku thuhej se tërë e keqja qëndronte në 
krenarinë që e mundonte. Ky i shpjegonte se shpërthimi i 
zemërimit i kishte ardhur jo ngaqë s'qe bindur se kishte hequr 
dorë nga nderimet laike për hir të Zotit, por nga krenaria për t'u 
dukur se ja de kush jam unë, unë s'kam nevojë për asgjë. Ja 
përse nuk e duroj dot sjelljen e igumenit. Unë e kam përbuzur 
çdo gjë në emër të Zotit, kurse mua më tregojnë si të isha 
egërsirë. “Po ta kishe përbuzur lavdinë në emër të Zotit, ti do të 
kishe duruar. Ende nuk është shuar në shpirtin tënd krenaria e 
laikut. Kam menduar për ty, i vogli Sergi, i jam falur Zotit për 
dhe ja ç'më yshti ai.jeto si më parë dhe nënshtrohu. Ka disa 
ditë që mësuam se në një manastir të vogël, të thellë, ndërroi 
jetë. oshënari Ilarion. Jetoi ai aty tetëmbëdhjetë vjet. Igumeni i 
Tambovit pyet nëse ka dëshirë ndonjë nga vëllezërit të shkojë 
atje. Dhe ja, kjo letra jote. Drejtoju me lutje atë Paisit në 
manastirin e Tambovit për ta zënë ti qelinë e Ilarionit. Jo se ti 
mund zëvendësosh Ilarionin, por aty të duhet vetmia, që ta 
shtrosh krenarinë. Zoti qoftë me ty “! 

Sergi iu bind fialëve të letrës, ia tregoi atë igumenit të 
këtushëm dhe, pasi mori pëlqimin e tij, ia ktheu manastirit 
qelinë e vet me ç'kishte tjetër dhe u nis për në humbëtirën e 
Tambovit. 

Këtu, i pari i manastirit, një qeverisës i zoti me 
prejardhje prej tregtari, e priti Sergin qetë dhe thjesht dhe e çoi 
në qelinë e Ilarionit, i caktoi një murg për kujdestar dhe pastaj, 

me kërkesë të Sergit, e la vetëm. Qelia ishte një guvë e hapur 
në mal. Aty e kishin varrosur dhe Në pjesën e saj të mbrapme 
ishte varrosur Ilarioni, në të përparmen kishte një kamare për të 
fietur, një dyshek me kashtë, një tryezë dhe rafti me libra e 
ikona. Te dera e daljes ishte një tryezë prej dërrasash të 
pazdruguara; aty, një herë në ditë, një murg Linte bukën e sjellë 
nga manastiri. 

Dhe atë Sergi u bë oshënar. 

Javën e bardhë të vitit të gjashtë të jetës së Sergit si 
oshënar, nga qyteti i aferm, pas petullave dhe karnavaleve, një 
grup miqsh nga paria e qytetit, burra e gra, tërë shend e verë u 
nisën për shëtitje me trojka. 

Shoqëria përbëhej nga dy avokatë, një çifligar i pasur, 
një oficer dhe nga katër gra. Njëra ishte e shoqja e oficerit, 
tjetra e çifligarit, e treta ishte beqare, motra e çifligarit, kurse e 
katërta ishte një bukuroshe e shkurorëzuar, tepër e pasur dhe 
huqelie, që jo rrallë e habiste dhe e turbullonte qytetin me të 
papriturat që shkaktonte. 

Koha ishte e mrekullueshme, rruga si sini. Bënë nja 
dhjetë vjorste 3 jashtë qytetit, u ndalën dhe u mblodhën kokë më 
kokë për të vendosur ç'të bënin më tej: të vazhdonin rrugën apo 
të ktheheshin nga kishin ardhur. 

- Po kjo rrugë për ku të çon? — pyeti Makovkina, 
bukuroshja e shkurorëzuar. 

- Për në Tambino. S'është veçse nja dymbëdhjetë vjorste 
larg që këtej, - tha avokati cië i vardisej Makovkinës. 

- E po pastaj? 

- Pastaj për në L... përmes manastirit. 

- Manastiri ku është ai, atë Sergi? 


3 Masë gjatësie ruse = 1.06 km 

-Po. 

- Zonja! Zotërinj! Nisemi drejt e te Kasatski! Në 
Tambino bëjmë një pushim, hamë diçka. 

- Po do të na zërë nata në rrugë. 

- S'ka gjë, do ta kalojmë natën te Kasatski. 

- Kështu bëjmë, se aty është hoteli i manastirit dhe 
s'është i keq. Kam qenë kur mbrojta çështjen e Makinit. 

- Jo, unë do të fle te Kasatski. 

- E po kjo është e pamundur, sado e gjithëpushtetshme 
që jeni e që ju njohin të gjithë. 

- E pamundur? Vëmë bast. 

- Vëmë. Po të arrini të flini tek ai, ju jap ç'të më kërkoni. 

- A discretion 4 . Edhe ju, po ashtu! 

- E po, mirë. Shkojmë. 

Kush ngiste trojkat, hodhi nga një gotë verë. Të tjerët 
nxorën kutinë me torta dhe me karamele për të shoqëruar verën. 
Zonjat i mbështollën me qyrke gëzofi të bardhë. U hëngrën një 
hop se cila trojkë do të printe dhe njëri, më i shkathëti e më i 
riu, me një lëvizje të furishme fshikulloi ajrin me kamxhik, u 
grahu kuajve dhe u derdh përreth tingëllima e zilkave dhe 
zhaurima e rrëshqitëseve mbi dëborë. 

Trojkat dridheshin lehtë dhe lëkundeshin, kuajt e 
mbrehur mirë vraponin me hap të lehtë, të hareshëm, rruga e 
shtruar si e vajisur vraponte me shpejtësi mbrapa, kamxhiku 
hera-herës çante ajrin furishëm, avokati dhe oficeri, që rrinin 
kundruall njëri-tjetrit, diç i molloisnin fqinjës së tyre, 
Makovkinës, kurse ajo, e mbështjellë si duhet me qyrkun e 
butë, rrinte e palëvizur dhe mendonte: "Të njëjtat gjëra 


4 Shohim e bëjmë 



25 


ATE SERGI 


përsëriten dhe që të gjitha të kallin krupën: po ato fytyra të 
farfurinjta e të kuqe, era e verës dhe e duhanit që të zënë 
firymën, po ato familje, po ato mendime dhe gjithçka vërtitet 
rreth e qark ndyrësirës. Dhe sa të kënagur që ndihen, kanë 
besim të patundur se çdo gjë që bëjnë, u duket se vetëm kështu 
duhet të jetë dhe janë gati që kështu të vazhdojnë e të jetojnë 
derisa t'u vijë vdekja. Kurse unë nuk mundem më. Më mbyti 
mërzia. Më duhet diçka e tillë, që t'i prishë, t'i përmbysë të 
gjitha këto. Ja, të themi, si ajo që ndodhi me ata që shkuan në 
Saratov dhe ngrinë rrugës. Ç'do të kishin bërë vallë këta tanët? 
Si do të silleshin? Me siguri si ca të poshtër. Secili do të 
mendonte për veten. Po edhe unë ama me të njëjtën monedhë 
do t'ua shpërbleja. Veç unë, sidoqoftë, jam e bukur. E këtë ata e 
dinë mirë. Po ky murg vallë? Si, a thua ai këtë tanimë të mos e 
kuptojë? S'është e vërtetë, është diçka e pamundur, ata këtë e 
kuptojnë. Si më ndodhi në vjeshtë me atë kadetin. Ç'budalla që 
ishte..." 

- Ivan Nikollajeviç! - thirri ajo befas. 

- Ç'urdhëroni? 

- Sa vjeç është ai? 

- Kush? 

- E po Kasatski, de. 

- Më duket i ka kaluar të dyzetat. 

- E si, ai që të gjithë ata që i venë i mirëpret? 

-1 pret të gjithë, por jo gjithmonë. 

- M'i mbuloni pak këmbët! Jo ashtu! Sa i ngathët që jeni! 
Hë, de hë, m'i puthitni mirë! Dhe mos m'i shtrëngoni ashtu, s'ka 
përse. 

Kështu mbërritën afer pyllit ku gjendej qelia. Ajo zbriti 
dhe u tha që të iknin. Trojkat u nisën dhe ajo, e veshur me 

peliçen e bardhë, të butë, bëri udhë nëpër shtegun e pyllit. 
Avokati zbriti dhe po e ndiqte me sy. 


Atë Sergi jetonte prej gjashtë vjetësh si jeremi. Ishte dyzet e 
nëntë vjeç. Bënte një jetë të vështirë. Jo shkaku i kreshmëve 
dhe i agjërimeve e as i lutjeve — ato atë nuk e mundonin, por 
për arsye të luftës së brendshme, luftë, që për të ishte krejt e 
papritur. Dy ishin tundimet, me të cilët luftonte: dyshimet dhe 
epshi. Dhe që të dy këta armiq vërsuleshin bashkërisht. Atij i 
dukej se ata ishin dy armiq të ndryshëm, ndërkohë që ishte një i 
vetëm. Sapo asgjësohej dyshimi, asgjësohej dhe epshi. Kurse ai 
mendonte se këta ishin dy djaj të ndryshëm dhe luftonte kundër 
tyre veç e veç. 

"O Zot! O Zot! — thoshte me vete. — Pse nuk më 
mbush të tërin me besim. Mirë epshi, kundër tij kanë luftuar 
shën Andoni edhe të tjerë, por besimi. Ata e kishin atë, kurse 
mua minuta të tëra, orë, ditë më kalojnë pa e pasur. Ç'duhet 
gjithë kjo botë, tërë kjo bukuri e saj, kur ajo është mëkateshumë 
dhe prej saj do hequr dorë? E përse e velesit ti këtë tundim? 
Tundim? Por vallë a nuk është tundim kjo dëshira ime për t'u 
arratisur nga gëzimet e botës dhe orvatja për të gatitur diçka 
atje ku ndoshta s'ka asgjë?" Ia tha këtë vetes dhe e pushtoi 
tmerri, neveria për veten. "Ah, i poshtër! Ah, i ndyrë! Rreh të 
jesh edhe shenjtor"! - nisi ta shante veten. Dhe ra në gjunjë të 
falej. Por sapo filloi lutjen, iu shfaq para syve vetja, siç ishte në 
manastir: me kamillaf, me rasë, me pamje madhështore. Dhe 
tundi kokën. "Jo, nuk është kjo, ajo që më duhet. Kjo është një 
gënjeshtër. Të tjerët edhe mund t'i gënjej, por ama jo veten 

time, jo Zotin. Unë nuk jam nga ata madhështorët, unë jam i 
mjerë, jam qesharak". Kapi çipat e rasës, mbuloi këmbët e 
dobësuara në benevrekët. Dhe buzëqeshi. 

Pastaj i lëshoi çipat e rasës dhe nisi të lexonte lutje, të 
bënte kryqin e të përkulej. "Mos vallë ky shtrat do të jetë varri 
im"? — shqiptoi. Dhe si të ishte vetë djalli që po fliste, 
vazhdoi: "Shtrati vetmitar vërtet është varr. Gënjeshtër". Dhe iu 
fanit gjoksi i vejushës, me të cilën kishte bashkëjetuar dikur. E 
shkundi atë fanitje dhe vazhdoi shqiptimin. Duke dashur të 
lexonte porositë, mori Ungjillin, e shfletoi dhe u ndal në atë 
vend, që e dinte përmendsh, ngaqë i ishte drejtuar shpesh. "Me 
besimin tënd, o Zot, ndihmoje besimin tim", - lexoi. I fashiti 
kështu dyshimet që kishin nxjerrë krye. 

Ashtu si baraspeshojnë një send me baraspeshë që 
lëkundet, e rivendosi besimin që iu lëkund dhe me skandali u 
largua, që të mos e prekte dhe ta prishte. Paftat nga të dyja anët 
e syve u vunë në vend dhe ai u qetësua. Përsëriti lutjen që e 
dinte që kur kishte qenë femijë: "O Zot, merrmë, merrmë mua", 
- dhe nga kjo jo vetëm u ndie lehtësuar, por ndjeu gëzim e 
përgjërim. Bëri kryqin dhe u shtri mbi shtresat në tezgën e 
ngushtë, pasi vuri si nënkresë rasën verore. Dhe e zuri gjumi, 
një gjumë i lehtë, ku iu bë sikur u dëgjuan zilkat e një trojke. 
S'po e kuptonte, në ishin të vërteta apo shihte ëndërr. Dhe befas 
u dëgjua një e trokitur në derë. U çua pa u besuar veshëve. E 
trokitura u përsërit. Po, ishte një trokëllimë e afert, në derën e 
tij, dhe zëri që dëgjohej ishte zë graaje. 

"O Zot! Të jetë e vërtetë ajo që kam lexuar te apostujt se 
djalli merr pamje graaje... Po, ky është zë gruaje. Dhe një zë 
ledhatues, i draajtur e i ëmbël! Ptu! — Ai pështyu. - Jo, m'u 
duk ashtu", mendoi dhe u tërhoq për nga qoshja ku varej ikona 
dhe u ul në gjunjë me atë lëvizjen e saktë, të përsëritur shumë 

herë, që e qetësonte aq shumë dhe e mbushte me përdëllim. U 
ul, flokët i mbuluan fytyrën dhe ngjeshi ballin në dyshemenë e 
ftohtë, të lagur (që poshtë derës frynte). 

...Shqiptoi lutjen që e kishte dëgjuar nga atë lutje që të 
ndihmonte të largoje ngasjet. Pastaj me lehtësi e ngriti trupin e 
dobësuar e të lehtësuar mbi këmbët e forta tërë deje dhe donte 
të vazhdonte të shqiptonte lutjen, por nuk e bëri këtë, pa dashur 
vuri veshin që të dëgjonte. Ia kishte ënda të dëgjonte. 
Mbretëronte qetësia. Çurgu ujit të shiut vazhdonte të rridhte në 
kaden që ndodhej pranë qoshkut. Jashtë ishte errësirë, lloha 
përzihej me mjegullën. Qetësi e madhe. Dhe befas, diç 
feshferiu te dritarja, u dëgjua qartë po ai zë: ledhatues, i 
druajtur, i ëmbël; zë graaje lozonjare, që foli: 

- Më lini të futem! Për hir të Krishtit... 

Iu duk sikur gjaku iu mblodh në zemër dhe kjo ndali. 
Nuk merrte dot firymë. "Do të ngjallet Zoti dhe çdo gjë do të 
shpërndahet..." 

- E po nuk jam qoftëlargu, de... - dhe ndihej ai buzagazi, 
me të cilin u thanë këto fjalë. 

- Nuk jam goftëlargu, jam një graa mëkatare që kam 
humbur rragën. Jo në kuptimin e figurshëm, por të 
drejtpërdrejtë të fjalës. - Ajo qeshi. kallkanosa, ju kërkoj 
strehë... 

Ai e qasi fytyrën te xhami. Llamba hidhte dritë mbi 
xhamat. Ai vuri pëllëmbët nga të dyja anët e fytyrës dhe pa 
jashtë. Mjegull, errësirë, një dra dhe ja, nga e djathta, ajo. Po, 
ajo, një graa e veshur me peliçe të bardhë, leshtake, me kapelë 
gëzofi, me fytyrë të dashur, të ëmbël, të mirë, të trembur, aty 

pranë, gjithë - gjithë nja dy vershokë 5 larg fytyrës së tij, e prirur 
drejt tij. Me të shkëmbyer shikim, ata e njohën njëri-tjetrin. Jo 
se ishin takuar ndonjëherë; ata parë kurrë, por në shikimin që 
shkëmbyen, ata (sidomos ai) e ndien se njiheshin, e kuptonin 
mirë shoshokun. Pas këtij shikimi s'kishte si të dyshonte se mos 
kishte përpara qoftëlargun, ishte një grua e thjeshtë, e mirë, e 
dashur, e druajtur. 

- Kush jeni? Pse erdhët këtu? e pyeti ai. 

- Po hapeni, de! i foli ajo me një zë lozonjar të 
gjithëpushtetshëm. - Ngriva fare. Ju thashë një herë, humba 
rrugën. 

- Po unë jam murg, oshënar. 

- E po, atëherë hapeni! Mos doni që të kallkanosem këtu 
nën dritaren tuaj, sa të mbaroni atë lutjen. 

- Po si kështu ju... 

- S'kam për t'ju ngrënë, jo. Për hir të Zotit, hapeni! Po 
më futet të ftohtit në zemër. 

Atë vërtet e pushtoi një angështi. Këto fjalë i tha si duke 

qarë. 

Ai u largua nga dritarja, ngriti sytë nga ikona e Krishtit 
me kurorën e gjembave. "O Zot, më ndihmo! Zot, më ndihmo!" 
- foli duke bërë kryqin dhe duke u përkulur deri në tokë. Pastaj 
bëri drejt derës dhe hapi atë të paradhomës. Pastaj preku me 
dorë rezen e derës së jashtme. Nga ana tjetër e derës dëgjoi disa 
hapa. Ajo iku nga dritarja dhe iu afrua derës. 

- Aj! - thirri befas. Ai e kuptoi se ajo shkeli në pellgaçen 
e formuar te pragu. Duart i dridheshin dhe s'po mundte ta 
lëvizte rezen. 


s Masë e vjetër që përdorej në Rusi = 4.4 cm 

- Hë, de, hapeni! U bëra qull. Ngriva fare. Ju e keni 
mendjen te përdëllimi i shpirtit, kurse unë këtu ngriva. 

Ai e tërhoqi derën nga vetja, e zhvendosi rezen dhe e 
shtyu derën jashtë me aq forcë, saqë e përplasi pas saj. 

- Ah, më falni! - i tha me atë zërin e dikurshëm të sjelljes 
në shoqërinë e grave. Ajo i buzëqeshi kur dëgjoi këtë "rnë 
falni!". "E po, nuk qenka kaq i tmerrshëm", - mendoi. 

- S'ka gjë, s'ka gjë. Unë duhet t'ju kërkoj falje, tha ajo 
dhe hyri në paradhomë. - Nuk do të guxoja kurrë të vija. Por ky 
është një rast krejt i veçantë. 

- Urdhëroni, - tha ai nëpër dhëmbë dhe e la të kalonte. 
Një aromë e fortë parfumi të hollë, që ai kishte kohë që s'e 
kishte nuhatur, e çmeriti. Ajo kaloi përmes paradhomës në 
dhomë. Ai përplasi derën e jashtme pa i vënë rezen, kaloi 
përmes paradhomës në dhomë. 

"O i madhi Jezu Krisht, bir i Perëndisë, ki mëshirë për 
mua gjynahqarin!" - lutej ai pa pushim jo vetëm me vete, por 
edhe duke lëvizur ngadalë buzët. 

- Urdhëroni, - i tha përsëri. 

Ajo qëndroi në mes të dhomës, nga veshja rridhnin 
currila uji, ajo e shihte këtë. Sytë i qeshnin. 

- Më falni që jua prisha vetminë. Po vetë e shihni se në 
ç'gjendje jam. Më ndodhi kështu, sepse ne u nisëm nga qyteti 
për një shëtitje në trojka dhe unë vura bast se jam zonja të shkoj 
fill e vetme nga Vorobjovka në qytet, por ja që humba rrugn 
dhe, po të mos kisha ndeshur këtu këtë qelinë tuaj... - gënjeu 
ajo. Por fytyra e tij e turbulloi, prandaj dhe nuk vazhdoi dot më, 
heshti. Ajo nuk e kishte pandehur të tillë. Nuk ishte aq 
bukurosh siç e kish përfytyruar, por në sytë e saj ai ishte i 
mrekullueshëm. Flokët në kokë dhe në rnjekr i kishte të 

dredhur, të përshkuar nga thinja, hundën e kishte të rregullt, të 
hollë, sytë që i shkëlgenin si dy thëngjij të ndezur kur të 
zhbironte, e çuditën pa masë. 

Ai e kuptoi se ajo gënjente. 

- Po... Kështu... - tha, ia nguli sytë për një çast dhe sakaq 
i uli. - Unë po shkoj andej, ju këtu rregullohuni! 

Ai mori llambën, ndezi një qiri dhe, pasi u përkul bëri 
për në dhomëzën prapa ndarëses; ajo dëgjoi të lëvizte diçka aty. 
"Me siguri që merr masa të mbyllet aty, që të mos ketë të bëj 
me mua", - mendoi ajo me buzën në gaz dhe, pasi zhveshi 
qyrkun e bardhë, hoqi kapelën e gëzoftë, që e kishte kapur me 
karfica pas flokëve, dhe shallin e thurur. Thuajse nuk ishte 
lagur kur kishte qëndruar nën dritare, kishte bërë zhurmë vetëm 
për ta detyruar atë që ta linte të hynte. Por te dera vërtet që 
shkeli mu në pellgaçe dhe këmba e majtë i që lagur deri në 
kërci, çizmja i qe mbushur plot me ujë. Ajo u ul mbi shtratin e 
tij, një nim dërrase i mbuluar me një qilim dhe zuri të hiqte 
çizmet. Kjo qeli asaj iu duk e mahnitshme. Një dhomëz gjithë- 
gjithë tre arshinë 6 e gjerë dhe nja katër e gjatë, e pastër si të 
ishte prej qelqi. Ndodhej vetëm shtrati, ku ajo ishte ulur, mbi të 
qe varur në mur një raft i vogël me libra. Në një qoshe ishte 
ikona e Krishtit me kurorë me gjemba mbi krye dhe poshtë saj 
një kandil. Prapa derës në gozhdë qe varur qyrku dhe rasa. 
Dhomëza mbante një erë të çuditshme: vaji, djerse dhe toke. 
Gjithçka asaj po i pëlqente. Madje edhe kjo erë. 

Këmbët e lagura, sidomos njëra, e shqetësonin dhe me 
ngut zuri t'i hiqte çizmet, pa pushuar për asnjë çast së 
buzëqeshuri. Gëzohej jo aq ngaqë ia kishte arritur sesa ngaqë e 
vuri re se arriti ta turbullonte atë — atë burrë të mrekullueshëm, 


6 Masë gjatësie që përdorej në Rusinë e vjetër = 0.71 cm 

të mahnitshëm, të çuditshëm, tërheqës. "E po s'm'u përgjigj, ç'e 
keqe më gjeti", - i tha ajo vetes. 

- Atë Sergi! Atë Sergi! Kështuju quajnë, apo jo? 

- Ç'dëshironi? iu përgjigj një zë i ulët. 

- Ju lutem, të më falni që jua prisha vetminë. Po, vërtet 
s'Idsha si të bëja ndryshe. E lagur si isha, mund edhe të 
sëmuresha. Madje as tani nuk e di... Jam krejt e lagur, këmbët i 
kam dru. 

- Më falni, - iu përgjigj zëri i ulët. — Me asgjë nuk 
mund t'ju shërbej. 

- Në asnjë mënyrë nuk do t’ju bezdisja. Ja, vetëm sa të 

gdhijë. 

Ai nuk iu përgjigj. Dhe ajo dëgjoi se diç pëshpëriste, me 
ç'dukej po falej. 

- Ju nuk keni për të hyrë këtu, ë? - e pyeti ajo dhe 
buzëqeshi. — Se më duhet të zhvishem që t'i thaj rrobat. 

Ai nuk iu përgjigj. Vazhdonte të belbëzonte prapa 
ndarjes, me një zë të qetë, lutjet. 

"Ja ky është njeri!" — tha ajo me vete kur po hiqte me 
vështirësi çizmen e mbushur me ujë. E tërhiqte me sa mundte, 
por s'po e merrte dot dhe nga kjo i erdhi për të qeshur. Ajo 
qeshi mbytur, por e dinte fare mirë se ai e dëgjonte dhe se kjo e 
qeshur ndikonte pikërisht ashtu si donte ajo; pastaj qeshi më 
shkoqur dhe kjo e qeshur e gëzuar, e vetvetishme, e mirë, vërtet 
që ndikoi mbi të dhe ndikoi pikërisht ashtu si donte ajo. 

"Po, një të tillë njeri mund ta dashurosh. Ata sy! Dhe atë 
fytyrë të thjeshtë, fisnike, dhe, sado që llomotit ca lutje, edhe të 
pasionslnne! — mendoi ajo. - Ne, grave, s'na e hedh dot. Që 
kur afroi fytyrën te xhami, ai edhe më pa, edhe më kuptoi, edhe 
më njohu. Iu përshkëndit në sy dhe iu ngulit. Ai më dëshiroi, i 

erdhi keq për mua. Po, i erdhi keq". E hoqi më në fund çizmen 
dhe iu kthye çorapeve. Që t'i hiqte ato çorape të gjata, të kapura 
me tiranda, i duhej të ngrinte rrobat. I erdhi zor dhe foli: 

- Mos hyni! 

Por që prapa ndarjes nuk u përgjigjën. Vazhdonte ajo 
mërmëritja monotone dhe disa zhurmërima të lëvizjeve. 

"Me siguri që po përkulet deri në tokë, - mendoi ajo. — 
Por kot e ka, shqiptoi ultas. — Ai e ka mendjen tek unë. Ashtu 
si e kam edhe unë tek ai. Falet, po mendja i rri te këto këmbët e 
mia", - kështu tha me vete dhe i hoqi çorapet e lagura, pastaj 
ngriti këmbët në shtrat dhe i vuri nën vete. Ndenji kështu fare 
pak me gjunjët të rrethuar nga krahët, me shikim të 
mendueshëm përpara. "Po, ky është një vend i humbur, i qetë. 
Kurrë s'kishte për ta marrë vesh njeri..." 

Ajo u ngrit, i vari çorapet mbi sobë, në një varëse. Kjo iu 
duk si e veçantë, e preku me dorë, pastaj, duke shkelur lehtazi 
me këmbët zbathur, u kthye në shtrat dhe përsëri u ul me 
këmbët mbledhur. Prapa ndarjes asgjë nuk pipëtinte. Ajo pa 
orën e vockël që mbante të varur në qafe, ishte dy. 

"Ata kanë për të ardhur aty nga ora tre". - I mbetej jo 
më shumë se një orë. 

"E pse vetëm do të rri unë këtu? Kush tha? Nuk ma ka 
ënda kështu. Po i bëj zë". 

- Atë Sergi! Atë Sergi! Sergi Dmitriç, princ Kasatski! 

Prapa derës - heshtje. 

- Ju po tregoheni i pashpirt. Nuk do t'ju thërrisja, po të 
mos kisha nevojë. Jam e sëmurë. Nuk e di se ç'kam, foli ajo me 
zë të përvuajtur. - Oh, oh! - nisi të rënkonte dhe ra mbi shtrat. 
Dhe për çudi, ajo vërtet ndihej e këputur, fare e sëmurë, çdo gjë 
po i dhembte, dridhej e tëra si në ethe. - Ju lutem, më ndihmoni. 

As vetë s'e di se ç'po më ngjet. Oh! Oh! - shkopsiti fustanin, 
zbuloi kraharorin dhe lëshoi e pafuqishme krahët e zhveshur. 

- Oh! Oh! Gjithë këtë kohë ai rrinte në qoshkun e vet 
dhe falej. I kishte marrë me radhë lutjet e mbrëmjes, i kishte 
thënë të gjitha; tani rrinte pa lëvizur, me shikimin të 
përqendruar në majën e hundës dhe krijonte një lutje me 
mendjen e tij duke pëshpëritur me afsh: "Zoti Jezu Krisht, biri i 
Perëndisë, ki mëshirë për mua!" 

Por i dëgjonte të tëra: edhe si i feshferiti fustani i 
mëndafshtë kur ajo e zhveshi, edhe kur shkeli me këmbët 
lakuriq mbi dysheme, edhe si ferkonte këmbët e ngrira me dorë. 
E ndiente se ishte i pafuqishëm dhe se nga minuta në minutë 
mund të merrte fund, prandaj dhe s'i ndërpriste lutjet. Ai 
provonte diçka të ngjashme me atë, që do të kishte provuar ai 
heroi i përrallës atëherë kur do t'i duhej që të çante pa parë as 
majtas, as djathtas. Atë Sergi e ndiente, e kuptonte se rreziku, 
fundi i tij, ishte këtu pranë, vërtitej rreth tij dhe e vetmja rrugë e 
shpëtimit ishte të mos e përfillte, të mos ia hidhte sytë. Por 
sakaq ndihej i pushtuar nga dëshira për ta parë. Atë çast ajo i 
tha: 

- Po kjo që po bëni s'është aspak njerëzore. Unë mund 
edhe të vdes. 

"Po, do të shkoj, por ashtu si bëri ai ati i shenjtc që, një 
dorë e vuri mbi gruan e përdalë., ndërsa tjetrën mbi prush”. Po 
këtu nuk ka prush". Pa përreth. Llamba. Vuri gishtin mbi e saj 
dhe u vrenjt, i gatshëm që ta duronte dhimbien dhe për një kohë 
mjaft të gjatë, iu duk se nuk po ndiente gjë, por befas — ende 
pa e kuptuar nëse i dhimbte dhe sa shumë, u rrudhos, e hoqi 
dorën nga flaka dhe e shkundi: "Jo, këtë nuk e bëj dot". 

- Pash Perëndinë, ejani! Po vdes, oh! 

"E po si, më erdhi fundi? Jo de, jo"! 

- Mirë, po vij, - foli dhe me të djathtën rrëmbeu sëpatën, 
vuri gishtin tregues të dorës së majtë mbi ngriti sëpatën dhe tak, 
i ra gishtit pak më poshtë falangës së dytë. Gishti u pre më me 
lehtësi se drurët e po asaj trashësie, u rrëkëllye drejt anës së 
kërcurit dhe pastaj ra në dysheme. 

Pllaquritjen e gishtit të prerë e dëgjoi para se te ndiente 
dhimbjen. Por nuk arriti të habitej nga kjo, kur një e therur 
përvduese e bëri të rrëqethej, në dorë ndjeu ngrohtësinë e 
gjakut që po i rridhte. E mbështolli shpejt e shpejt gishtin e 
prerë në fundin e rasës dhe, pasi e shtrëngoi fort pas ijës, iu 
drejtua derës së dhomës, e hapi, bëri disa hapa dhe u ndal para 
gruas. sytë e ulur poshtë, e pyeti ngadalë : 

- Ç'keni kështu ? 

Ajo e shkoi shikimin mbi fytyrën e tij dyllë të verdhë, 
mbi faqen e majtë që i dridhej dhe befas, u ndie e turpëruar. U 
ngrit vrulltas, rrëmbeu peliçen, e hodhi krahëve dhe u 
mbështoll mirë. 

- Kisha dhimbje... jam ftohur... unë ... Atë... Sergi... 

unë... 

Ai ngriti sytë e ndriçuar nga një dritë e qetë, 
ngazalimtare, e pa dhe i foli: 

- Motër moj, e pse deshe që ta përdhosësh shpirtin tënd 
të pavdekshëm? Tundimet duhet të hyjnë në këtë botë, por 
mjerë ai që bëhet bartës i tyre... Falu që Zoti të na falë. 

Ajo e dëgjonte dhe e shikonte. Atë çast dëgjoi një 
zhurmë pikash që binin. Hodhi syrin dhe pa gjakun që rridhte 
nga dora nëpër rasën që e mbështillte. 

- Ç'i paskeni punuar ashtu dorës? — iu kujtua zhurma që 
kishte dëgjuar atypari, rrëmbeu llambën, u turr në dhomën ku 
kishte qenë ai dhe pa në dysheme gishtin e gjakosur. Më e 

zbehtë se ai, ajo u kthye dhe deshi t'i fliste, por ai u fut në 
dhomëzën e tij dhe e mbylli pas vetes derën. 

- Më falni, - iu lut ajo. — Si ta laj këtë mëkat që bëra ? 

- Ik. 

- Dale t'jua mjekoj plagën. 

- Ik sa më parë! Ajo u vesh me ngut, në heshtje. E 
veshur me peliçe, ndenji të priste. Nga oborri erdhi tringëllima 
e zilkave të trojkave. 

- Atë Sergi, më falni, ju lutem. 

- Ik! Zoti të fal. 

- Atë Sergi, këtej e tutje do të rroj ndryshe. Mos më lini 
të iki kështu. - 

Ik! 

- Më falni dhe më bekoni! 

- Në emër të atit, të birit e të shpirtit të shenjtë, - u 
dëgjua pas ndarjes. 

- Ik! 

Ajo ia shkrepi të qarit dhe doli nga qelia. Avokati i doli 
p»rpara. 

- E po, s'ke ç'bën, e humbët bastin. Ku do uleni? 

- Njëlloj është. 

Ajo u ul dhe, deri sa mbërritën në shtpi nuk nxori nga 
goja as edhe një Ijalë. 


Pas një viti, Makovkina kërkoi të bëhej murgeshë, duke 
pranuar tërë rreptësinë e jetës së manastirit, nën drejtimin e 
oshënar Arsenit, që herë pas here i shkruante letra. 

Atë Sergi jetoi si oshënar edhe shtatë vjet. Në fillim i 
pranonte ç'i binin: çajin, sheqerin, bukën e bardhë, qumështin, 
veshmbathjen, drutë. Por sa më shumë kohë kalonte, aq më të 
ashpër e bënte mënyrën e jetesës, duke mos pranuar asgjë të 
tepërt dhe, më në fund, arriti deri aty sa të hiqte dorë nga të 
gjitha, përveç bukës së zezë dhe atë një herë në javë. Ç'i binin 
tjetër, ua shpërndante të vobektëve që vinin ta shihnin. 

Kohën e kalonte në qeli, duke u falur ose duke 
kuvenduar me besimtarët, numri i të cilëve sa vinte e rritej. 
Dilte vetëm për të shkuar në kishë tri herë në vit dhe për të 
mbushur ujë e për dru, kur i duheshin. 

Pesë vjet pas një të tillë jete i ndodhi ajo ngjarja e 
Makovkinës që shpejt u mor vesh nga të gjithë : vizita e saj 
natën, pendesa e thellë për atë që bëri dhe mbyllja në manastir. 
Që prej asaj kohe nami i atë Sergit mori dhenë. I vinin gjithnjë 
e më shumë pelegrinë; pranë qelisë së tij u vendosën disa 
murgj, u ngrit edhe një kishë e një hotel. Lavdia e atë Sergit, të 
cilit si gjithmonë në kësi rastesh ia zmadhonin theroritë që 
bënte, mori dhenë. Vinin edhe që larg, filluan të sjellin të 
sëmurë dhe të thoshin se tek ai gjenin derman. 

Për herë të parë ai shëroi një njeri në vitin e tetë të 
jeremisë. Ishte një djalë katërmbëdhjetëvjeçar, të cilin e sollën 
tek atë Sergi me lutjen që t'i bënte derman. Atë Sergit as që i 
kishte shkuar ndonjëherë në mendje se mund të shëronte të 
sëmurë. Një mendim të tillë ai do ta merrte për mëkat të madh, 
për mburrje, po e ëma e djalit s'i ndahej, i lutej e i falej, i binte 
ndër këmbë. I thoshte: përse duke qenë se ai i kishte shëruar sa 
e sa të tjer, nuk dëshironte ta bënte këtë edhe për djalin e saj. I 
përgjërohej në emër të Krishtit. Fjalëve të atë Sergit se ishte 
vetëm i madhi Zot ai që i shëronte njerëzit, ajo i përgjigjej se 
lutej vetëm për një gjë: vinte vetëm dorën mbi kokë të birit dhe 

t'i falej Zotit për të. Atë Sergi nuk pranoi dhe u veçua në qelinë 
e tij. Por ditën tjetër (ishte vjeshtë, netët ishin të ftohta),' kur po 
dilte për ujë, i zuri syri po atë grua bashkë me të ni- 
ëkatërmbëdhjetëvjeçar të zbehtë, të dobësuar, që përsëri iu 
drejtua me po atë lutje. Atë Sergit iu kujtua rrëfenja për 
gjyqtarin e padrejtë dhe,r.tneqë më parë nuk kishte provuar 
asnjë dyshim se duhej të kundërshtonte, tani e provoi atë dhe, 
pasi e provoi dyshimin, ra më gjunjë dhe nisi të falej, përderisa 
në shpirt i lindi vendimi. Vendimi ishte i tillë që ai duhej t'ia 
plotësonte lutjen asaj nëne, sepse besimi cië ajo shfaqte mund 
ta shpëtonte djalin, përsa i takonte atij, atë Sergit, ai në këtë rast 
nuk ishte veçse një hiç i zgjedhur nga Zoti për ndërmjetësi. 

I doli përpara asaj nëne, bëri si i tha ajo, i vuri dorën mbi 
kokë djalit dhe iu lut Zotit për të. 

Nënë e bir ikën dhe pas një muaji, djali u shërua. 
Anekënd u përhap lajmi për fuqinë kuruese prej shenjtori të atë 
Sergit, e ndërkohë filluan ta thërrisnin i urti Serg. Që prej kësaj 
kohe nuk kishte javë që tek ai të mos vinte ndonjë i sëmurë. 
Dhe kur pranoi një herë, nuk kishte si të mos pranonte ngaherë: 
u vinte dorën mbi kokë, i lutej Zotit dhe shumëkush edhe gjente 
derman, kurse lavdia e atë Sergit rritej. 

Kështu kaluan nëntë vjet në manastir dhe trembëdhjetë 
në oshënari. Atë Sergi kishte pamje të urti: mjekrën e kishte të 
gjatë, të thinjur, por floka, ndonëse të rrallë, i kishte ende të zinj 
dhe kaçurrelë. 


Atë Sergi disa javë radhë jetoi me një mendim që s'i 
shqitej: a bëri rnirë vallë që pranoi të vihej në atë rol, të cilin 
më shumë ia kërkuan arkimandriti dhe igumeni? Pas shërimit të 

djalthit katërmbëdhjetëvjeçar, çdo muaj, javë dhe ditë atë Sergi 
e ndiente sesi po rrënohej jeta e tij e brendshme, duke u 
zëvendësuar me të jashtmen. Sikur ia kishin nxjerrë të 
përbrendshmet jashtë. 

Sergi e shikonte se qe bërë mjet për të tërhequr vizitorët 
dhe ndihmëdhënësit e manastirit, për këtë arsye të parët e 
manastirit i krijuan të tilla kushte, që ai të ishte sa më 
dobiprurës. Atij tani nuk i krijohej më asnjë mundësi për të 
punuar, ia sillnin gjithçka që i duhej dhe i kërkonin vetëm një 
gjë: të mos ua kundërshtonte bekimin besimtarëve. Për voli të 
tij, ata i caktuan edhe ditët kur do të priste njerëzit; veç burrat 
dhe veç gratë, veçse, në dhomën ku priste gratë, vunë edhe një 
ndarëse që të mos e rrëzonin vizitoret më të papërmbajtshme 
kur i binin vrulltas më gjunjë, caktuan dhe një vend ku ai 
bekonte besimtarët. Meqë thoshin se u duhej njerëzve, se qe 
duke respektuar ligjin e dashurisë së krishterë, nuk mund të 
mos i përgjigjej kërkesës së besirmarëve pr ta takuar, se largimi 
nga ata do ta tregonte njeri të pashpirt, dhe ai nuk mund të mos 
qe i një mendjeje me ata që flisnin kështu, po, sa më shumë që i 
jepej kësaj jete, aq më tepër e ndiente se e brendshmja po i dilte 
e tëra jaslitë, se po shteronte brenda tij ajo gurra e ujit flladitës 
duke shkuar përherë e më shumë për njerëzit e jo për Zotin. 

Kur u jepte porosi pelegrinëve, kur thjesht i bekonte apo 
i lutej Zotit për të sëmurët, kur u jepte këshilla njerëzve për 
rrugën që duhej të ndicinin në jetë, apo dëgjonte falënderimet e 
atyre që u kishte ndihur duke i shëruar, siç i thoshin ata, ai nuk 
kishte sesi të mos ndiente gëzim, nuk kishte sesi të mos 
interesohej për rrjedhojat e veprimtarisë së vet, për ndikimin e 
saj mbi njerëzit. Mendonte për veten se ishte një kandil i ndezur 
dhe, sa më shumë cië e ndiente këtë, aq më tepër e ndiente 
dobësimin, fikjen e dritës së Perëndisë për të vërtetën, që e 

ndriçonte nga brenda. "Sa i shkon Zotit dhe sa u shkon njerëzve 
kjo që po bëj?" - ja pyetja që s'i shqitej nga mendja dhe e 
mundonte pareshtur dhe së cilës ai jo se nuk mundte, por nuk 
vendoste që t'i përgjigjej. Thellë në shpirt e ndiente që djalli ia 
kishte këmbyer tërë veprimtarinë për Zotin me veprimtarinë për 
njerëzit. Këtë e ndiente sepse, ashtu siç e kishte pasur të rëndë 
atëherë kur e shkëputën nga vetmia, ashtu e kish të rëndë edhe 
tani vetminë. E rëndonin vizitorët, e lodhnin, por thellë në 
shpirt u gëzohej atyre, u gëzohej lëvdatave, nga të cilat ishte i 
rrethuar. 

Një herë vendosi të ikte, të fshihej. E mendoi mirë e 
mirë çdo gjë: përgatiti një dolloma muzhiku, pantallona, 
kapelë. Tha se i duheshin për t'ua falur ca lypsarëve. E ruante 
në fshehtësi këtë veshje dhe shkonte në mendje si do të vishej, 
do të qethej dhe do të nisej për rrugë. Në fillim me tren, nja 
treqind vjorste, pastaj do të shkonte në këmbë nga fshati në 
fshat. Pyeti për këtë edhe një plak, ushtar të vjetër, se në 
ç'fshatra shkonte, a jepnin lëmoshë, a të bënin strehë. Ai i tregoi 
se në ç'vende të prisnin mirë, s'kurseheshin.; andej deshi të 
shkonte dhe atë Sergi. Ai madje edhe u vesh një natë, deshi të 
nisej për rrugë, por ja që nuk e dinte se ç'ishte më e mirë: të 
qëndronte këtu, apo t'ia mbathte. Në fillim u mëdysh, pastaj 
mëdyshja i kaloi, u ambientua me gjendjen dhe i bëri udhë 
djallit, kurse veshja e muzhikut vetëm sa i kujtonte mendimet 
dhe ndjenjat clë i zienin përbrenda. 

Njerëzit që i vinin shtoheshin çdo ditë, gjithnjë e më pak 
kohë i mbetej për përforcimin shpirtëror dhe për lutje. 
Ndonjëherë, në minuta kthjellimi, mendonte për veten dhe i 
dukej se ngjante me atë vendin ku më parë buronte një gurrë. 

"Ishte një curril i vogël uji të gjallë, që buronte pa u 
ndier nga unë, kalonte përmes rrieje. Ai më mbushte me jctë të 
vërtetë. Ishte ajo kohë kur "ajo" (ai me ngazëllim e kujtonte atë 
natë dhe atë, Makovkinën. Tani e thërrisnin nënë Agnjija) e 
shtiu në ngasje. Ajo e provoi dhe u përtëri nga ai ujë i kulluar. 
Por që nga ajo kohë nuk po mundej që të mbushej me atë ujë, 
se njerzit e përzhitur nga etja vinin, shtyheshin, bënin çmos për 
ta shuar etjen. E rrufitnin të gjithin, mbetej vetëm llumi". 
Kështu mendonte atë Sergi në ato minuta të rralla por gjendja 
më e rëndomtë, në të cilën ndodhej ishte: kapitje dhe përgjëratë 
ndaj vetes për këtë kapitje. 

Ishte pranverë, po afronin kreshmët e mëdha. Atë Sergi 
po kryente shërbesën në kishën e tij në shpellë. Kishte aq 
njerëz, sa mund të nxinte ajo kishëzë, nja njëzet vetë. Që të 
gjithë ishin zotërinj, të kamur. Atë Sergi ia lejonte hyrjen 
kujtdo, por murgjit i zgjidhnin besimtarët, veçanërisht me këtë 
merrej i dërguari nga manastiri këtu në vendin e jeremisë së tij. 
Një turmë njerëzish, nja tetëdhjetë pelegrinë, sidomos gra, ishin 
mbledhur jashtë kishëzës dhe prisnin t'u dilte atë Sergi e t'i 
bekonte. Ky, pasi mbaroi së meshuari, u doli njerëzve, u fal 
para varrit të pararendësit të vet dhe iu morën mendtë e do të 
ishte rrëzuar, po të mos e kishin mbajtur tregtari që u ndodh 
prapa dhe murgu që shërbente si dhjak. 

- Ç'keni kështu? I ndieri, atë Sergi! O Zot! - u dëgjuan 
sakaq disa zëra grash. — Ju ra një çehre e verdhë. 

Por atë Sergi e mori shpejt veten dhe, ndonëse i ishin 
prerë fuqitë, e shtyu lehtë tregtarin dhe dhjakun dhe vazhdoi 
psalmin. Dhjaku Serapion, psaltët dhe motra Soija Ivanovna, që 
banonte këtu dhe kujdesej për atë Sergin, iu lutën ta ndërpriste 
shërbesën. 

- S'ka gjë, s'ka gjë, - duke buzëqeshur paksa nën 
mustacie, u foli atë Serg, vazhdojmë. 

"Po, shenjtorët kështu bëjnë", i shkoi në mendje. 

- Shenjtëri! Engjëll i Zotit! - dëgjoi atë çast nga pas zërin 
e Soije Ivanovnës edhe të atij tregtarit që e kishte mbajtur aty 
pari. Nuk ua vuri veshin lutjeve të tyre dhe vazhdoi shërbesën. 
Ashtu të rrethuar nga njerëzit, kaluan nëpër korridore për te 
kishëza e vogël, dhe aty, ndonëse shkurtoi pak, e çoi deri në 
fund meshën. 

Fill pas shërbesës, atë Sergi i bekoi pjesëmarrësit dhe 
doli të prehej në stolin nën lisin te hyrja e shpellës. Donte të 
merrte pak ajër të pastër, e ndiente të domosdoshme një gjë të 
tillë, por, me të dalë aty, turma e njerëzve iu vërsul me lutje që 
t'i bekonte, t'i ndihmonte me këshilla dhe porosi. Kishte midis 
tyre pelegrinë që endeshin nga një vend i shenjtë në tjetrin, nga 
një atë i urtë te tjetri, dhe ngado që shkonin i përkuleshin 
shenjtërisë së tyre. Atë Sergi e njihte mirë këtë kategori 
njerëzish të rëndomtë, aspak fetarë dhe të ftohtë; kishte edhe 
pelegrinë, shumica ushtarë në lirim, të flakur tej nga jeta e 
kamur, që endeshin trokë e barkthatë, shpesh të alkoolizuar, 
nga manastiri në manastir vetëm e vetëm që ta mbanin gjallë 
frymën; kishte edhe fshatarë e fshatare shëndediga që i 
drejtoheshin me kërkesat e tyre egoiste për t'u shëruar nga 
sëmundjet ose për të zgjidhur dyshimet në veprimet praktike: 
për fatin e vajzës, për blerjen e një dyqani, të tokës ose për 
heqjen nga vetja të mëkatit për femijën e lindur jashtë kurore. 
Këta tipa atë Sergi i njihte prej kohësh dhe nuk i ngjallnin më 
kureshtje. Prej tyre ai s'kishte ç'të mësonte, ata nuk i ngjallnin 
ndonjë ndjenjë fetare, por i pëlgente t'i shikonte si një turmë, së 
cilës ai, bekimi i tij, ijala e tij, i duhej dhe u ishte e shtrenjtë; 

atij edhe i rëndohej kjo turmë, por edhe e kënaqte prania e saj. 
Dhjaku Serapion nisi t'i dëbonte ata, duke u thënë se atë Sergi 
ndihej i lodhur, por ky kujtonte fialët e Ungjillit: "Mos i 
pengoni ata (femijët) të vijnë tek unë", dhe, i mallëngjyer 
syresh, u thoshte që t'i linin të vinin. 

Si ngaherë, u ngrit, iu afrua parmakëve, ku zakonisht 
grumbulloheshin besimtarët dhe nisi t'i bekonte e t'u përgjigj ej 
pyetjeve që i bënin me një zë aq të dobët, sa edhe vetë u 
rnallëngjye prej tij. Por ndonëse dëshira për t'i takuar nuk i 
mungonte, të gjithë nuk mundte t'i takonte: iu errën sytë, u 
kalamend dhe u kap shpejt te parmakët. Ndjeu t'i shpeshtohej 
pulsi, në fillim u zbeh, kurse pas pak u skuq. 

- E po, nesër shihemi. Sot nuk mundem më, - u tha dhe, 
pasi i bekoi që të gjithë, shkoi të ulej në stol. Tregtari e mori 
për krahu dhe e ndihu të ulej. 

- 0 atë! - u dëgjua nga turma. - O atë! Mos na braktis! 
Do të marrim fund pa ty! 

Tregtari e uli atë Sergin në stolin nën lis dhe, si të ishte 
polic, zuri të dëbonte njerëzit. Ai vërtet që u fliste me zë të ulët, 
me qëllim që atë Sergi të mos dëgjonte, por u fliste prerë dhe 
tërë zemërim. 

- Shporruni de, shporruni që këtej! Ju bekoi de, ç'doni 
më? Thyeni qafën, se po ju zura...! Hajt, zhdukuni! Po ti, moj 
teto, ç'më shikon ashtu? Ku kërkon të futesh? Të thamë, 
mbathja. Nesër, ç'të na sjellë ditë e Perëndisë, për sot mbaruam. 

- Po unë, ja, vetëm sa ta shoh dua, - i thoshte me 
përgjërim plaka. 

- Ta tregoj unë ty qejfin, hiqu të them! Atë Sergi e vuri 
re se tregtari sikur po sillej ashpër dhe me zë të mekur i tha 
kisharit, të mos i dëbonin njerëzit. Atë Sergi e dinte që ky do t'i 
dëbonte që do t'i dëbonte, dhe ia kishte shumë ënda të mbetej 

vetëm dhe të pushonte, por e dërgoi kisharin vetëm e vetëm që 
të dukej në sy të pelegrinëve. 

- Mirë, mirë. Unë nuk po i dëboj, unë po i bind, - iu 
përgjigj tregtari. - Se ata janë razi t'i marrin shpirtin tjetrit. Ku 
kanë mëshirë për tjetrin ata, ata vetëm për veten e tyre 
mendojnë. U thamë të largohen, nesër shohim e bëjmë. 

Dhe tregtari që të gjithëve u dha dërrmën. 

Po tregonte zell sepse i pëlqente të dëbonte njerëzit dhe 
e kishte përzemër rregullin, por kryesore ishte se atij i lipsej atë 
Sergi. Ai ishte i ve, kishte vetëm një vajzë, të sëmurë, të 
pamartuar, kishte përshkuar një mijë e katërqind vjorste për ta 
sjellë tek atë Sergi, me shpresën që ky ta shëronte. E kishte 
kuruar dy vjet rresht në vende të ndryshëm: në fillim në 
klinikën e institutit të mjekësisë të gubernës - nuk arriti gjë; 
pastaj e çoi te një i ditur në gubernën e Samarës - diçka u 
përmirësua; e çoi te një mjek në Moskë, harxhoi para pa masë, 
nuk pati ndonjë përmirësim. I thanë se atë Sergi i shëron të 
sëmurët dhe ai e solli këtu. Kështu që, kur tregtari i dëboi më 
në fund njerëzit, iu afrua atë Sergit dhe, pasi i ra përpara në 
gjunjë, i tha me zë të lartë: 

- Atë i shenjtë, bekoma time bijë të sëmurë, shëroje nga 
dhembjet dhe astallëku. Mora guximin dhe erdha të të ndjek 
pas gjurmëve. - Dhe i kryqëzoi duart. Të gjitha këto i bëri dhe i 
tha sikur të qenë të përcaktuara qartë e prerë me ligj e me 
kanun, sikur vetëm kështu dhe në asnjë mënyrë tjetër duhej dhe 
detyrohej të ulej për shërbimin e së bijës. E bëri këtë me aq 
vetëbesim, saqë dhe atë Sergit iu duk se pikërisht kështu duhej 
thënë dhe bërë. Ky, sidoqoftë, e urdhëroi të çohej e t'i 
kallëzonte si qëndronte puna. Tregtari i tregoi se vajza e tij 
ishte njëzet e dy vjeçe, kishte rënë sëmurë dy vite të shkuar; pas 

vdekjes së papritur të së ëmës, kishte vënë kujën dhe që atëherë 
s'ishte më në vete. Ai e solli këtu që larg dhe, ajo, po priste në 
hotel kur të jepte urdhër atë Sergi që ta sillnin tek ai. Ditën ajo 
nuk dilte, i trembej dritës, mund të dilte vetëm pas perëndimit 
të diellit. 

- Si, ndihet fare e pafuqishme? - kërkoi të dinte atë 

Sergi. 

- Jo, nuk është fare e pafuqishme, mbahet mirë, veçse 
është me xhinde, kështu i ka thënë doktori. Po qe se atë Sergi 
urdhëron që ta sjellin tani, vete dhe e bie me një firymë. Atë i 
shenjtë, gëzojeni këtë prind të mjerë, shërojani evlatin, me 
lutjet tuaja shpëtomani vajzën e sëmurë! 

Dhe tregtari ra përsëri vrulltazi në gjunjë dhe, me duar të 
kryqëzuara e kokën të vaisur, ngriu në vend. Atë Sergi përsëri i 
tha të ngrihej, dhe sakaq mendjen ia përshkoi mendimi se sa e 
vështirë ishte puna që bënte dhe se pavarësisht nga kjo, ai e bën 
me përulësi. Psherëtiu thellë, heshti disa sekonda dhe i tha: 

- Mirë, silleni në të ngrysur. Do t’i lutem Zotit për të, por 
tani jam i lodhur, - dhe mbylli sytë. - Do t'ju çoj vetë lajm. 

Tregtari u zmbraps në majë të gishtave dhe nga kjo 
çizmet i kërcitën më fortë mbi. rërë. Atë Sergi mbeti vetëm. 

Jetën atë Sergi e kishte të mbushur dinga me shërbesa 
dhe vizitorë, por ajo ditë kishte qenë veçanërisht e vështirë. Në 
mëngjes e kishte vizituar një person prej dere të lartë, ai kishte 
biseduar gjatë me të; pas atij kishte qenë një zonjë me të birin. 
Ky ishte një profesor i ri, ateist, të cilin e ëma, një besimtare e 
zjarrtë, e dhënë e tëra pas atë Sergit, e kishte sjellë aty dhe i qe 
lutur të bisedonte me të. Biseda kishte qenë tejet e vështirë. 
Djaloshi, me ç'dukej, nuk dëshironte të hynte në debat me 
murgun, binte dakord me ç'i thoshte ky, si të kishte të bënte me 
një njeri të dobët, por atë Sergi e shihte që djaloshi nuk i 

besonte dhe, pavarësisht nga kjo, e ndiente veten mirë, krejt të 
lehtësuar dhe të qetë. Atë Sergi e kujtonte tani këtë bisedë me 
një ndjenjë pakënaqësie. 

- Duhet të hash diçka, o atë, -1 tha kujdestari. 

- Po, më sillni diçka. 

Kujdestari u largua për në qelinë e ndërtuar dhjetë hapa 
më tej hyrjes për në shpellë dhe atë Sergi mbeti vetëm. 

Kishte kaluar ajo kohë kur rronte i vetëm dhe çdo gjë e 
bënte vetë; tani nuk ushqehej vetëm me bukë e dhallë. Kishte 
kohë që ia kishin mbushur mendjen se s'kishte asnjë të drejtë të 
sillej mospërfillës ndaj shëndetit. Tani vërtet që e ushqenin me 
kreshmore, por ky ushqim i bënte mirë për shëndetin. Hante 
pak, por shumë më tepër se më parë dhe shpesh e më shpesh të 
ngrënët po i jepte kënaqësi, e jo si më parë, që i ngjallte neveri, 
ngaqë e dinte që po mëkatonte. Ja edhe tani. Hëngri një tas me 
gjellë, përlau një gjysmë fotulle të bardhë dhe piu sa deshi çaj. 

Kuidestari u largua dhe ai mbeti i vetëm nën hijen e 

Ishte një mbrëmje e mrekullueshme maji. Në 
mështeknat, lisat, blirët dhe rrapet sapo kishte dalë gjethi. 
Gëmushat e qershisë së egër aty matanë lisit ishin në lulëzim të 
plotë dhe ende nuk u kishin rënë petalet. Bilbilat, njëri aty afer, 
kurse nja dy a tre të tjerë atje poshtë në kaçubet buzë lumit, ia 
kishin marrë këngës. Nga lumi vinte mbyturazi avazi i një 
kënge, me ç'dukej këndonin argatët që ktheheshin nga puna. 
Dielli u fsheh prapa pyllit dhe rrezet e tij ende përshkënditnin 
përmes gjethnajës së njomë. Visi anekënd ishte gjelbërosh, 
ndërsa vendi poshtë Lisit qe i hirtë. Bubuzhingat fluturonin, 
befas mblidhnin krahët dhe binin. 

Pas darke atë Sergi u zhyt në një lutje mendësore: "O 
Zoti Jezu Krisht, ti o biri i Perëndisë, ki mëshirë për ne!" Pastaj 

nisi të thoshte një psalm, kur befas, në mes tc psalmit, papritur 
e pakujtuar, një harabel kërceu nga gëmusha në tokë dhe, me 
cicërima e zhaurima, iu afrua, u tremb nga prania e ti dhe u 
largua me vërtik. Atë Sergi po thoshte lutjen ku flitej për 
oshënarinë dhe po ngutej ta mbaronte se duhej thirrur tregtari 
me të bijën e sëmurë: mendja i rrinte tek ajo. Thoshte me vete 
se do të kishte të bënte me një person të ri, e kjo e ngazëllente; 
pastaj edhe i ati, edhe ajo, e mbanin për shenjtor, për njeri, lutja 
e të cilit i shkonte Zotit. Ai robtohej ta kundërshtonte këtë, por 
në thellësi te shpirtit e ndiente që veten e hiqte për të tillë. 

Vetëmevete habitej si i ndodhi kjo që atë, Stepan 
Kasatskin, zunë ta mbanin për shenjtor, madje edhe për 
çudibërës, por që ishte i tillë, kjo tani për të jashtë çdo dyshimi: 
nuk mund të mos u besonte çudive që i kishte parë me sytë e tij, 
duke filluar me djalin krejt të pafuqishëm e deri tek plaka e 
fundit, që i erdhën sytë pas lutjes që bëri. 

Sado e çuditshme i dukej, por kishte ndodhur. E bija e 
tregtarit s'i dike nga mendja, sepse ishte një fytyrë e re, pastaj 
kishte besim tek ai dhe, sepse nëpërmjet saj, ai përsëri do të 
mund të tregonte forcën e tij të shërimit, të rriste lavdinë e vet. 
"Bëjnë mijëra vjorste deri këtu, në gazetat shkruajnë, 
Lartmadhëria është në dijeni, edhe në Evropë, në Evropën 
jobesimtare kanë dijeni", mendonte jo pa krekosje. Dhe 
papritmas ndjeu ta vriste ndërgjegjja për këtë sqimë të tijën dhe 
u dha përsëri pas lutjeve. "O Zot! O i madhi Zot! Qetësoma 
shpirtin me të vërtetën! Eja dhe zër vend në shpirtin tim! 
Pastroje nga çdo e keqe dhe shpëtona nga i ligu! Pastroma nga 
kjo sqimë lavdindjellëse që po më zhbiron tejetej", - e përsëriti 
dhe kujtoi sa herë e kishte përsëritur këtë lutje dhe sa të kota 
kishin qenë deri në atë çast kësi lutjesh. Se lutjet e tij bënin 
mrekulli për të tjerët, ndërsa për veten ai nuk mund t'i kërkonte 

Zotit që ta Oronte nga kjo dobësi fare e vogël. Iu kujtuan lutjet 
e kohëve të para të jeremisë: t'i dhurohej pastërtia, përulësia 
dhe dashuria; atëherë atij dukej se Zoti ia kishte dëgjuar, ai 
atëherë kishte genë pastër dhe kishte prerë madje edhe gishtin 
(ngriti lart cungun e gishtit rrethuar nga një lëkurë e rrudhosur, 
dhe e puthi); i dukej se e kishte atëherë përulësinë, se luftonte 
prapa çdo mëkat, dhe i dukej se edhe dashurinë e kishte pasur, 
kur kujtonte se me çfarë ngazëllimi e kishte pritur atë plakun e 
dehur që i kishte ardhur për ta parë, që i kishte kërkuar edhe të 
holla, e më në fund atë, Makovkinën. Po tani? Dhe i bëri vetes 
pyetjen: "A kishte tani ndonjë që e donte me shpirt? A e donte 
vallë Soije Ivanovnën, dhjakun Serapion? A ndiente vallë 
dashuri për të gjithë ata, me të cilët ishte takuar pak më parë, 
për atë djaloshin e ditur, me të cilin kishte bërë një bisedë 
mësimdhënëse, duke u merakosur vetëm e vetëm që t'i tregonte 
sa i mençur dhe sa i freskët në mendime?" 

I vinte mirë që ata e u donin, i duhej ajo dashuri e tyre, 
por ai vetë për ta asgjë nuk ndiente. Tanimë nuk ndiente as 
dashuri, as përulësi e as dëlirësi. 

I erdhi mirë kur mësoi se e bija e tregtarit ishte njëzet e 
dy vjeçe, dhe mezi priste të merrte vesh, në ishte e bukur. Kur 
pyeste për anët e saj të dobëta, rrekej të zbulonte, në kishte ajo 
hire femre apo jo. 

"Pse aq poshtë të kem rënë vallë? - mendoi. - O Zot, më 
ndihmo, më bëj si isha! O Perëndi! O Zot i madh!" Kryqëzoi 
krahët dhe nisi të falej. Bilbilat këndonin. Bubuzhinga i fluturoi 
në sup dhe zuri t'i ecte nëpër zverk. E flaku tej me shuplakë. 
"Po a ka Zot? Si i bëhet, nëse unë trokas në derën e mbyllur nga 
jashtë?... Dryni është në derë, unë atë mund ta shihja. Dryni 
janë bilbilat, bubuzhinga, natyra. Ai djaloshi, kushedi, ka të 

drejtë". Filloi të falej me zë të lartë dhe u fal gjatë, aq sa këto 
mendime i firapsën dhe ai përsëri e ndjeu veten të qetë e të 
sigurt. I ra këmborës dhe kujdestarit që iu afrua i tha të 
lajmëron.te tregtarin me të bijën të vinin menjëherë. 

Tregtari e solli të bijën duke e mbajtur për krahu, e futi 
në geli dhe sakaq u largua. 

Vajza ishte flokëkashtë, qumësht e bardhë, e zbehtë, e 
bëshmc, jashtëzakonisht e përkorë, me një fytyrë femije të 
trembur dhe me tipare femërore shumë të zhvilluara. Atë Sergi 
po rrinte në stalin te dera. Kur hyri vajza dhe qëndroi pranë tij, 
ai i dha uratën, por edhe vetë u tmerrua që s'po ia shqiste dot 
sytë nga kurmi. Ajo kaloi dhe ai e ndjeu veten të trullosur. Nga 
shprehja e fytyrës e kuptoi se ishte natyrë sensuale dhe 
gjysmake. U ngrit dhe u fut në qeli. Ajo po e priste ulur në një 
stol. 

Kur hyri, ajo u ngrit. 

- Dua të vete te babi, tha. 

- Mos u tremb, ia ktheu ai. - Çfarë të dhemb? 

- Çdo gjë më dhemb, - i tha ajo dhe befas fytyrën ia 
vezulloi buzëqeshja. 

- S'do të kesh më dhembje, - i tha ai. - Falju Zotit. 

- E ç't'i falem, i jam falur, s'më ka bërë gjë, - dhe ajo 
vazhdonte të buzëqeshte. - Ja, ju lutuni dhe ma vini dorën këtu. 
Unë ju kam parë në ëndërr. 

- Si më ke parë? 

- Po ja, ju kam parë sesi ma vutë dorën këtu, në kraharor. 
Ajo ia mori dorën dhe ia ngjeshi në kraharor. ja, këtu. 

Ai i dha dorën e djathtë. 

- Si e ke emrin? e pyeti duke u dridhur si purtekë dhe 
duke e ndier se po dorëzohej, se epshi tanimë i kishte dalë nga 
kontrolli. 

- Maria. Pse më pyesni? 

Ajo ia mori dorën dhe ia puthi, pastaj me njërën dorë e 
mbërtheu për beli dhe e shtrëngoi pas vetes. 

- Ç'bën kështu? — i pëshpëriti. — Ti, Maria, je vetë 

djalli. 

- E po, ku ta dish... 

Dhe, pa ia hequr duart, u ul bashkë me të në krevat. 


Në agim ai doli në çardak. 

"A thua të ketë ndodhur e gjithë kjo? Kur të vijë i ati, ajo 
ka për t'i kallëzuar. Ajo është vetë djalli. Po ç'më mbetet tani? 
Ja ku është ajo sëpata me të cilën preva gishtin". Rrëmbeu 
sëpatën, bëri për nga qelia. U gjend ballë për ballë me 
kujdestarin. 

- Mos keni nevojë për dru? Ju lutem, ma jepni sëpatën. 
Ia dha sëpatën. Hyri në qeli. Ajo vazhdonte të flinte. Ia hodhi 
sytë dhe u tmerrua. Bëri disa hapa drejt vendit ku kishte varur 
rrobat, u vesh si muzhik, mori gërshërët, i preu flokët dhe zbriti 
monopatin poshtë për nga lumi, ku kishte katër vjet që nuk 
kishte shkelur. 

Përgjatë lumit gjarpëronte një dhiare, eci e eci nëpër të, 
gjatë, derisa afroi dreka. Në drekë u fut në një korije dhe aty u 
shtri. Në të ngrysur, iu afrua fshatit, pa e lënë lumin. Nuk eci në 
drejtim të fshatit, por ndoqi buzën e lumit drejt një honi... 

Ishte agu mëngjesor, nja një gjysmë ore para se të lindte 
dielli. Përreth çdo gjë qe e veshur në gri, qe e zyrntë, era e 
ftohtë e parapagimit, që frynte nga perëndimi, të priste si brisk. 
"Po, i duhet dhënë fund. S'ka Perëndi! Si është më mirë? Të 

hidhem në hon? Po unë di not, s'kam për t'u mbytur. Të varem. 
Fare lehtë, rripin në atë degë dhe..." Iu duk kjo aq e mundshme 
dhe e afert, saqë e pushtoi tmerri. Deshi, si bënte zakonisht në 
çaste angështie, të falej. Po s'kishte se kujt. Zot nuk kishte. U 
shtri dhe mbështeti kokën mbi dorën e përthyer në bërryl. Befas 
e kaploi gjumi, dora nuk po ia mbante dot kokën, e shtriu 
krahun, vuri mbi të kokën dhe sakaq e zuri. gjumi. Por ai zgjati 
gjithë - gjithë një hop; u zgjua i tromaksur dhe nisi a të shihte 
në ëndërr, a ta kujtonte veten thuajse femijë, në shtëpinë e së 
ëmës në fshat. Ja, iu afrua një karrocë dhe prej saj doli daja, 
Nikollai Sergejeviçi, me atë mjekrën e madhe, të zezë, si lopatë 
dhe pas tij zbriti Pashenka, një çupëzë imcake, thatanike, me sy 
të zinj, të mëdhenj, të përkorë dhe me fytyrë të druajtur, të 
mjerë. 

Dhe ja, në shoqërinë e tyre, të djemve sjellin Pashenkën. 
Duhej luajtur me të, por s'të luhej, ishte e mërzitshme. Ishte 
debile fare. Puna shkoi deri aty, sa atë e vunë në lojë, e 
detyruan që të tregojë si di të bëjë not. Ajo u shtri në dysheme 
dhe llapashitet si të ishte në ujë. Të gjithë u gajasën dhe e 
thirrën budallaqe. Nga kjo ajo u bë lulëkuqe, pastaj fytyra iu bë 
pulla - pulla. Të dhimbset, dhe aq shumë, sa të mbyt angështia 
dhe s'do të mundesh ta harrosh kurrë atë buzëcieshjen e saj të 
kithtë, të përkorë dhe mirëdashëse. I kujtohet Sergit edhe 
takimi me të pas kësaj ndodhie. Ishin parë përsëri para se të 
bëhej murg. Ajo ishte martuar me një çifligar, që ia bëri rrush e 
kumbulla pasurinë dhe e rrihte. Kishte dy femijë: djalë e vajzë. 
Djali i vdiq i mitur. 

Pashenka i doli para syve në tërë fatkeqësinë e saj. E 
takoi edhe njëherë në manastir, kur ishte vejushë. Prapë po ajo 
e para ishte: nuk thoshe dot për të se ishte budallaqe, por e 
shpëlarë, një hiç gjë, ishte e mjerë. Kishte ardhur me të bijën 



L. N. TOLSTOI 


52 


dhe me dhëndrin. Ishin fare të varfër. Jetonin në një qytet të 
humbur në skamje. "E pse më shkoi mendja tek ajo?" - e pyeti 
veten. E prapëseprapë ajo nuk po i shqitej nga mendja. "Ku të 
jetë, vallë? Ç'bën? Ashtu fatkeqe të ketë mbetur si atëherë kur 
tregonte shtrirë në dysheme si bëhej noti? E ç'më duhet që 
mendoj për të? Ç'pres? I duhet dhënë fund". 

Dhe përsëri e pushtoi tmerri. Dhe përsëri që t'i përvidhej 
atij mendimi, e çoi mendjen te Pashenka. 

Ndenji kështu gjatë, duke menduar herë për fundin e 
pashmangshëm, herë për Pashenkën. Pashenka i dukej se do ta 
shpëtonte. Më në fund e zuri gjumi. Pa në ëndërr një engjëll që 
i erdhi e i tha: "Shko te Pashenka. Merr mendimin e saj se 
ç'duhet të bësh. Tregoi se ç'mëkate ke bërë dhe dëgjoje se 
ç'porosi do të të japë, që të shpëtosh prej tyre". 

U zgjua, dhe meqë këtë e mori për ijalën e Perëndisë, u 
gëzua dhe vendosi të bënte ashtu si i foli Zoti i fanitur. E dinte 
qytetin ku banonte ajo, ishte nja treqind vjorste larg dhe u nis 
për atje. 


Pashenka kishte kohë që nuk ishte Pashenkë, por 
Praskovja Mihajllovna, një plakë e rrudhosur, e përtharë, 
vjehrra e një humbamenoje, nëpunësit pijanik Mavrildevit. 
Banonte në një qytet të thellë, ku dhëndrit s'ia varte kush, dhe 
qe e detyruar që ta mbante familjen me frymë: të bijën, 
dhëndrin e sëmurë e nevrastenik dhe pesë nipërit. I mbante me 
frymë me të hollat që nxirrte duke u dhënë mësime muzike 
vajzave të tregtarëve. Çdo ditë kishte herë katër e herë pesë orë 
mësimi, tërë muajin mblidhte si ndonja gjashtëdhjetë rubla. Me 
këto para kullandriseshin në pritje të ndonjë vendi pune. Me 

lutjen për punë, Praskovja Mihaillovna u ishte drejtuar njerëzve 
të fisit të saj dhe të njohurve, përfshi këtu edhe Sergin. Por letra 
e saj Sergin nuk e gjeti aty. Ishte e shtunë dhe Praskovja 
Mihajllovna vetë po ngjeshte brumin për gurabije me stafidhe, 
që gatuante aq mirë kuzhinieri i tyre, bujkrob në shtëpinë e 
babait. Ajo donte t'i gostiste me to nipërit me rastin e festës. 

Masha, e bija, po merrej me më të voglin; vajza dhe 
djali, që ishin më të rritur, kishin shkuar në shkollë. Dhëndri 
nuk kishte mbyllur sy tërë natën dhe tani po flinte. Praskovja 
Mihajllovna një natë më parë kishte rënë vonë, ishte marrë me 
të bijën e zemëruar sa s'mbante më nga sjellja e të shoqit. 

E dinte që dhëndri ishte batall njeri që s'i gjendej shoku, 
ai nuk mund të fliste e të jetonte ndryshe dhe e shihte se 
qortimet e të shoqes s'ndryshonin gjë në sjelljen e tij, prandaj 
bënte çmos që t'i zbuste, që të shmangte sherret, të keqen. Ajo 
madje dhe fizikisht nuk i duronte dot marrëdhëniet jo 
dashamire ndërmjet njerëzve. E kishte rnë se të qartë se nga kjo 
s'vinte asgjë e mirë, përkundrazi, gjendja keqësohej. Për gjëra si 
këto ajo nuk mendonte, thjesht vuante kush shihte keqdashje, 
siç vuajnë nga kutërbimi i një kërme, nga një ulërimë therëse, 
nga goditjet mbi trupin tonë. 

Në këto çaste ajo ndihej e kënaqur, se sapo e kishte 
mësuar Lukerien si ngjishej brumi i ardhur, kur Misha 
gjashtëvjeçar, i veshur me gushore dhe me çorape të arnuara, 
hyri me vrap i trembur. 

- Gjyshe, të kërkon një plak... Sa i frikshëm që është!... 

Lukeria doli për ta parë. 

- Ai ngjan me ata endacakët, zonjë. 

Praskovja Mihajllovna fshiu llërët dhe duart me 
përparëse dhe bëri për nga dhoma për të marrë kuletën që t'i 
jepte pesë kopekë, por iu kujtua se nuk kishte të holla, u kthye 

për t'i falur një copë bukë. Iu afrua dollapit, por u skuq nga 
turpi, kur mendoi se i erdhi keq për paratë dhe, pasi e porositi 
Lukerien të priste një copë bukë, vetë shkoi për të marrë paratë. 
"Ja, ky do të jetë dënirni yt, - tha me vete. - Jepi edhe atë, edhe 
atë". 

Ia zgjati edhe bukën, edhe paratë endacakut dhe, duke ia 
dhënë, jo vetëm që s'ndjeu krenari për këtë bujari të vetën, por, 
përkundrazi, i erdhi turp që po i jepte aq pak. Kjo ngaqë ai 
endacak seç kishte një pamje që të ngjallte respekt. 

Ndonëse kishte përshkuar treqind vjorste dhe ishte i 
këputur e i dobësuar, flokët i kishte të qethur e në kokë mbante 
një kësulë muzhikësh dhe çizmet i kishte si të muzhikëve, 
ndonëse përkulej me një përulësi të pazakontë. Sergi e ruante 
pamjen hijerëndë plot paraqitje, me të cilën i bënte aq shumë 
për vete njerëzit. Por Praskovja Mihajllovna nuk e njohu. Ajo 
nuk mund ta njihte, kishte tridhjetë vjet që nuk e kishte takuar. 

- Merrini, njeri i mirë. Kushedi jeni i uritur? Ai e mori 
bukën dhe paratë. Praskovja Mihajllovna u çudit që nuk po ikte, 
por ia kishte ngulur sytë. 

- Pashenka. Kam ardhur te ti. Më bëj strehë! 

Dhe sytë e zinj të mrekullueshëm po e shihnin ngultas, 
sakaq shkëlgyen nga lotët që i dolën. Nën mustaqet thinjoshe iu 
drodhën me drojë buzët. 

Praskovja Mihajllovna vuri pëllëmbët mbi gjoksin e 
tharë, hapi gojën dhe shtangu me bebëzat e zgjeruara të syve, të 
ngulur në fytyrën e endacakut. 

- Si kështu? Stjopa! Sergei! Atë Sergi! 

- Po, unë jam, - shqiptoi ultas Sergi. 

- Veç jo Sergi, jo atë Sergi, por mëkatari i madh Stepan 
Kasatski; mëkatari i madh që ka mbaruar me gjithsej. Më bëj 
strehë, më jep dorën! 

- E pamundur! Si qenkeni përulësuar kështu? Hyni, hyni 
brenda! 

Ajo i zgjati dorën, ai nuk ia mori, vetëm u çapit pas 
saj. 

Po ku ta vinte? Shtëpia qe e vogël. Në fillim ajo kishte 
pasur për vete një dhomëz që ngjante më tepër me një qilar, por 
më vonë ia kishte dhënë së bijës. Tani aty Masha po vinte në 
gjumë të voglin. 

- Uluni këtu, rrini pak, - i tha Sergeit dhe i tregoi stolin 
në kuzhinë. 

Ai u ul dhe zuri të hiqte çantën e shpinës me një dorë të 
stërvitur: një herë liroi njërin rrip, pastaj tjetrin. 

- 0 Zot, Zot i madh, ç'pamje të përvuajtur që keni! Me 
ç'lavdi keni qenë i rrethuar dhe papritmas ja... 

Sergi nuk iu përgjigj, buzëqeshi dhimbshëm duke 
rreguiluar pranë vetes çantën. 

- Masha, e di kush na erdhi? - Dhe Praskovja 
Mihajllovna me zë të ulët i tregoi së bijës për Sergin; bashkë 
nxorën nga qilari plaçkat e tepërta, djepin dhe e rregulluan për 
të ndenjur Sergi. 

Pastaj i thanë: - Pushoni pak! Qetësohuni! Ne kemi ca 

punë. 

- Ku do të shkoni? 

- Unë kam ca orë vjen turp ta them, po jap mësime 
muzike. 

- Muzika është gjë e mirë. Veç një gjë, Praskovja 
Mihajllovna, kam pak punë me ju. Kur do të flasim? 

- Do të jem e lumtur t'ju dëgjoj. Në mbrëmje, mirë? 

- Mirë, veç kam edhe një lutje: mos i flisni kujt për mua, 
mos tregoni kush jam. Se unë vetëm juve ju besova. Askush 
nuk e di se ku kam shkuar. Ashtu e kam punën. 

- Ah, po unë vajzës i tregova. 

- E po, porositeni të mos i flasë njeriut. 

Sergi zbathi çizmet, u shtri dhe humbi në një gjumë të 
thellë pas natës pa gjumë dhe dyzet vjorsteve rrugë në këmbë. 


Kur u kthye Praskovja MihajHovna, Sergi ishte ngritur dhe po 
e priste. Nuk doli për të ngrënë drekë, e hëngri aty në dhomë 
supën dhe gjellën kreshmore që i solli Lukerja. 

- E pse erdhe më herët se the? — e pyeti Sergi. Hë, 
flasim tani? 

- Po ç'është, vallë, kjo dhuratë për mua, gjithë kjo 
lumturi, që më erdhi në shtëpi, një i tillë mysafir? I lashë pa 
bërë disa mësime sot. I bëj ditë tjetër... Kam kohë që ëndërroj 
t'ju shoh, ju kam dërguar letra, kur befas ç'lumturi! 

- Pashenkë! Këto fjalë që do të dëgjosh, merri për 
rrëfnn, për fialë që do eia them Zotit në orën e vdekjes. 
Pashenkë! Unë nuk jam njeri i shenjtë, nuk jam madje as njeri i 
zakonshëm: unë jam mëkatar, një mëkatar i ndyrë, i pështirë, i 
çoroditur, fodull. Nuk e di, në jam më i keq se të gjithë njerëzit, 
por jam më i keqi i të këqijve. 

Pashenka e shihte me sy të shqyer; dukej që nuk po i 
besonte. Pastaj, kur u bind plotësisht se ajo që po i tregonte 
ishte e vërtetë, ia preku me dorën e saj dorën dhe, duke i 
buzëqeshur rnëshirëplotë, i tha: 

- Stiva, ti ndoshta, i zmadhon gjërat? 

- Jo, Pashenkë. Unë jam i përlyer, jam vrasës, jam 
gënjeshtar dhe plëngprishës i Perëndisë. 

- 0 Zot! Ç'është gjithë kjo? mërmëriti nëpër dhëmbë 
Praskovja Mihajnovna. 

- Por duhet jetuar. Dhe unë, që kam menduar se i di të 
gjitha, që u kam dhënë mendje të tjerëve si duhet të jetojnë, tani 
nuk di asgjë dhe të falem ty të më mësosh. 

- Ç'flet kështu Stiva? Ti tallesh. E pse ju të gjithë talleni 
me mua? 

- E po, mirë, po tallem. Veç më thuaj si ia kalon, si e 
jetove jetën? 

- Unë? Unë kam bërë një jetë të ndyrë, të pështirë dhe 
tani po më ndëshkon Perëndia, e kam hak; bëj një jetë aq të 
keqe... 

- Po si u martove? Si shkove me burrin? 

- Keq e mos më keq. Rashë në dashuri, as vetë s'e kam 
kuptuar sesi. U ngatërrova ndyrë. Babai nuk deshi. Unë 
s'dëgjova njeri, u martova. E martuar, në vend që t'i ndihja në 
çdo gjë burrit, e mundoja me xhelozinë time, që unë nuk kisha 
forcë ta mposhtja. 

- Kam dëgjuar që ai pinte. 

- Po, veç unë nuk kam ditur të sillem. Vetëm e qortoja. 
Kurse dehja është sëmundje, ai s'e përmbante dot veten, kurse 
unë, më kujtohet, nuk e lija të pinte. Dhe ndodhnin skena të 
llahtarshme. 

Dhe ajo e shihte Kasatskin me ca sy të mrekullueshëm, 
që shprehnin përvuajtje të shkaktuar nga këto kujtime. 

Kasatskit iu kujtua se i kishin treguar për të shoqin, që e 
rrihte Pashenkën. Dhe Kasatski, kur shihte qafën e saj të 
dobësuar, të rreshkur, me damarët e firyrë prapa veshit dhe me 
atë tufezën e flokëve të rralluar, gjysmë të thinjur e gjysmë të 

verdhë, i bëhej sikur po e shihte tani me sytë e tij gjithë sa 
kishte ndodhur në ato kohë. 

- Pastaj mbeta vetëm, me të dy vocërrakët, pa asnjë mjet 

jetese. 

- Po ju keni pasur çifligun. 

- Që kur ishte Vasja gjallë, e shitëm... Paratë i 
harxhuam. Duhej jetuar, kurse unë nuk dija ndonjë zanat, si të 
gjitha ne, çifligaret. Isha fare duartharë, isha veç të tjerave. 
Hëngrëm ç'n.a kishte mbetur, unë u jepja mësime femijëve dhe 
vetë diç mësova bashkë me ta. Kur ja, Mitja zuri shtratin, ishte 
në klasën e katërt dhe pas pak e mori Perëndia. Maria ra në 
dashuri me Vanjën, dhëndrin. Ai s'është i këq, veçse është 
fatkeq. Është i sëmurë. 

- Nënoke, - e ndërpreu e bija. Po merreni pak Mishën, se 
unë s'do ndahem dysh. 

Praskovja Mihajllovna u drodh, u çua, doli nga dhomëza 
me hapa të shpejtë dhe u kthye me djalin e vogël në krah që i 
jepte trupit prapa dhe kapej me doçkat pas shamisë së saj. 

- Epo, ku e kisha fjalën? Vanja ishte edhe në punë, 
madje punëdhënësi qe njeri i mirë, e donte, po ja që nuk 
punonte dot më, doli në pension. 

- Po nga se vuan? 

- Nga nevrastenia, është një sëmundje e tmerrshme. Jemi 
këshilluar me mjekët, ka nevojë të udhëtojë, po të hoila nuk 
kemi. Veç nuk i kam humbur shpresat, them se do t'i kalojë. Se 
dhimbje kushedi çfarë nuk ka, por... 

- Lukerja! - u dëgjua atë çast zëri i tij i zemëruar dhe i 
dobët. - Sa herë që duhet këtu, atë diku e çojnë. NënokeL. 

- Erdha, - e la përsëri përgjysmë fjalën Praskovja 
Mihajllovna. — S'ka ngrënë ende drekë. Nuk ha dot me ne, do 
veç. 

Ajo doli. Bëri disa punë në dhomën tjetër dhe u kthye 
duke fshirë duart e dobësuara, të nxira nga dielli. 

- Ja, kështujetoj. Ankohemi, s'jemi të kënaqur, po ama, 
lavdi Zotit, nipçet i kemi si poçe, të mbarë dhe jeta ecën. Po ç'të 
flasim për mua. 

- Po me ç'të ardhura jetoni? 

- Unë nxjerr ca para. Më parë më mërziste muzika, po sa 
më hyri në punë pa. 

Dorën e kishte vënë mbi komonë, pranë së cilës qe ulur 
dhe, sikur të ushtrohej kështu në piano, lëvizi gishtat e 
dobësuar. 

- E sa ju paguajnë për mësimet që jepni? 

- Më paguajnë edhe një rubël, edhe pesëdhjetë kopekë, 
ka raste edhe tridhjetë. Të gjithë sillen mirë me mua. 

- Po a mësojnë ndopak? — e pyeti Kasatski duke i 
buzëqeshur paksa me sytë. 

Praskovja Mihajllovna në fillim nuk pandehu se ai e 
kishte me gjithë mend pyetjen, prandaj e pa drejt në sy, për të 
kuptuar të vërtetën. 

- Edhe mësojnë, ka që kanë ecur. Ja, e bija e kasapit 
është një vajzë e mrekullueshme, zemërmirë dhe e pashme. Të 
kisha qenë ca më e zonja, nëpërmjet lidhjeve që kam me 
prindërit e nxënësve, do t'i kisha gjetur një vend pune dhëndrit. 
Po asgjë s'kam bërë dhe ja, i katandisa që të gjithë në këtë 
gjendje. 

- Po, po, - i tha Kasatski me kokën mënjanë. - Po në 
kishë a shkoni rregullisht, Pashenkë? - e pyeti. 

- Ah, mos më flisni për këtë. S'i kam mirë punët, e kam 
lënë pasdore. Me femijët mbajmë kreshmë dhe shkojmë në 
kungim, po ndodh që edhe një muaj të mos shkoj. Fëmijët i çoj. 

- Po vetë pse nuk vini? 

- T'ju them të drejtën, - ajo u skuq e tëra, - s'kam rroba 
për të qenë. Ashtu e leckosur më vjen turp nga bota. Më ka 
kapur dembelia. 

- Po në shtëpi i faleni Zotit? 

-1 falem, po ç'të falur është ky, sa për sy e faqe. E di që 
s'duhet bërë, por ja që nuk kam ndjenjë të vërtetë; e vetmja gjë 
që di mirë, janë poshtërsitë që kam bërë në këtë jetën time 
perrupi ... 

- Po, po, ashtu, ashtu, - si t'ia miratonte ato që thoshte, ia 
ngau fjalën Kasatski. 

- Ja, erdha, - iu përgjigj sakaq dhëndrit dhe doli duke 
rregulluar shaminë e kokës. 

Këtë herë u vonua shumë. Kur u kthye, Kasatskin e gjeti 
ashtu si e kishte lënë: bërrylat i kishte mbështetur mbi gjunjë, 
koka i varej poshtë. Por tani çantën e kishte vënë në kurriz. Kur 
ajo hyri me kandilin në dorë, ai i ngriti sytë e mrekullueshëm e 
të ladhur dhe e pa, pastaj psherëtiu thellë - thellë. 

- Atyre nuk u tregova se kush jeni, - filloi ajo e druajtur. 
— Vetëm se u thashë që jeni endacak nga fisnikët, një i njohuri 
im i vjetër. Shkojmë në kuzhinë të pimë çaj. 

- Jo... 

- E po t'jua sjell këtu atëherë. 

- Jo, s'dua asgjë. Zoti qoftë me ty, Pashenkë. Unë po iki. 
Po të të vijë keq për mua, mos i trego njeriu se më ke takuar. 
M'u beto me emrin e Zotit: nuk ke për t'i treguar kujt. Të 
faleminderit për të gjitha! Do të të hidhesha ndër këmbë të të 

falënderoja, por e di që kjo do të të turbullonte. Të 
faleminderit! Në emër të Krishtit, më fal! 

- Bekomëni! 

- Ju ka bekuar Zoti. 

Dhe ai bëri të dilte, por ajo nuk e la: i solli bukë, djathë 
dhe gjalpë. Ai i mori dhe doli. 

Ishte errësirë dhe ai nuk arriti të kalonte as dy shtëpi, kur 
ajo e humbi nga sytë; të lehurit e qenve të komshinjve i dha të 
kuptonte se po vazhdonte rrugën. 


"Ja pra, ç'domethënie që pati ajo ëndrra ime. Pasherika 
shtë njeriu që duhej të isha unë, por që nuk isha. Unë rrojta për 
njerëzit i fshehur prapa Zotit, ajo rron për Zotin dhe i duket se 
rron për njerëzit. Po, një punë e mirë, një gotë ujë që jepet pa 
bërë hesap shpërblimin, është më e shtrenjtë se bamirësitë e 
mia drejtuar Po, a ka qenë, vallë, tek unë dëshira e sinqertë, 
qoftë edhe një pjesëz e saj, për t'i shërbyer Zotit? - e pyeti veten 
dhe përgjigje cienë fialët : "Po, por ishte e felliqur, ishte e 
molepsur nga etja për lavdi njerëzore. Jo, nuk ka Zot për atë që 
ka rrojtur si rrojta unë, për lavdi njerëzore. Do ta kërkoj Zotin". 

Dhe ai shkoi, ashtu si bëri për të ardhur te Pashenka, 
nga fshati në fshat, duke u bashkuar me ca endacakë dhe duke i 
braktisur ca të tjerë, duke kërkuar, në emër të Zotit, një krodhë 
bukë dhe strehë. Ndodhte që ta sikteriste ndonjë grua e ligë, ta 
shante ndonjë muzhik i dehur, por shumicën e herëve i jepnin 
për të ngrënë e për të pirë, i jepnin diçka edhe me vete për 
rrugës. Pamja prej njeriu të fisëm bënte që t'i afroheshin disa, 
por kishte edhe të tjerë që, përkundrazi, sikur gëzonin që ja, një 

nga zotërinjtë ishte katandisur në varfanjak. Veç përuiësia e tij i 
çarmatoste që të gjithë. 

Kur i ndodhte të gjente gjëkundi Ungjillin, e merrte, e 
lexonte dhe të pranishmit gjithmonë, cilëtdo që të ishin, 
mallëngjeheshin dhe habiteshin sa gjëra të reja dëgjonin, të 
reja, por edhe të njohura mirë prej kohësh. 

Kur i rastiste t'u shërbente njerëzve me ndonjë këshillë 
ose me ndonjë lutje me shkrim, nuk priste që ta falënderonin, se 
largohej befas. Dhe dalëngadalë Zoti filloi të zinte vend në 
ndërgjegjen e tij. 

Një herë po shtegtonte me dy plaka dhe me një ushtar. 
Zotëria me zonjën, që ishin ulur në një kaloshin, ku ishte 
mbrehur një at i bardhë, kurse një grua e re dhe burri i saj 
kalëronin aty pranë, i ndalën. Hipur në kuaj ishte i shoqi i 
zonjës me të bijën, kurse në kaloshin rrinte ulur zonja me një 
udhëtar të huaj, francez, me ç'dukej. 

I ndalën që t'i tregonin francezit les pëlëgrins 7 të cilët, 
sipas paragjykimit të rusëve, në vend që të punonin, endeshin 
nga vendi në vend. 

Ata folën frëngjisht, të bindur se nuk i kuptonte kush. 

- Demander, leur, - tha francezi, - 5 ’ils sont bien surs de 
ce que leur pëlëgrinage est agrëable a Dieu 8 . I pyetën. Plakat 
iu përgjigjën : - Si t'i bëhet mbarë Zotit. Që endemi, e dimë se 
po, por sa për zemrën, ajo është në dorë të tij. Pyetën ushtarin. 
Ai u tha se vetëm gjëkundi nuk mund të shkonte dot. E pyetën 
Kasatskin se kush ishte. 

- Shërbëtor i Zotit. 


7 Endacakë 

8 Pyeteni, nëse janë plotësisht të bindur se kjo endja e tyre I shkon përzemër Zotit. 




63 


ATE SERGI 


- Qu'est- ce qu'il dit?Il ne rëpondpas 9 . 

-II dit qu'il est un serviteur de Dieu 10 . 

- Cela doit ëtre un fils de prëtre. II a de la race. Avez- 
vous de la petite monnaie 11 ? 

Francezi nxori pak të holla. I shpërndau secilit nga 
njëzet kopekë. 

- Mais dites leur que ce n 'est pas pour des cierges que je 
leur donne, mais qu'ils se rëgalent de thë 12 ; çaj, çaj, - u 
buzëqeshi. - Pour vous, mon vieux 13 , - tha ai dhe me dorën e 
veshur me dorezë, preku lehtë supin e Kasatskit. 

- Ju ndihtë Zoti! - iu përgjigj Kasatski dhe u përkul disa 
herë në drejtim të tyre, duke tundur kokën thinjoshe, kësulën 
vazhdonte ta mbante në dorë. 

Dhe Kasatskin ky takim e gëzoi pa masë; ai përbuzi 
mendimin e të tjerëve dhe bëri gjënë më të zakonshme, më të 
lehtë, i pranoi me përulësi njëzet kopekët dhe ia dha një shokut, 
një lypësi të verbër. Sa më pak vlerë fitonte mendimi që kishin 
për të njerëzit, aq më shumë ndihej Zoti. 

Kështu kaluan tetë muaj, në muajin e nëntë e ndalën në 
një qytet të vogël, në një bujtinë ku qe vendosur për të kaluar 
natën bashkë me endacakë të tjerë dhe e çuan në polici, sepse 
nuk e kishte letërnjohimin. Pyetjeve se ku kishte dokumentet 
dhe kush ishte, ai iu përgjigj se dokumente nuk kishte dhe ishte 
njeri i Perëndisë. E morën për njeri të dyshimtë, i bënë gjyqin 
dhe e internuan në Siberi. 


9 Cfarë tha? Ai nuk iu përgjigj pyetjes. 

10 Ai tha se është shërbëtor i Zotit 

11 Mesa duket, është bir prifti. Duket nga rasa. Keni të vogla? 

12 U thoni se këto nuk po ua jap për girinj, por për t'u ngrohur me një gotë çaj 

13 Për ju, gjysh. 



L. N. TOLSTOI 


64 


Në Siberi u vendos me banim te një muzhik i pasur dhe, 
edhe sot e kësaj dite banon tek ai. Punon si kopshtar, u mëson 
femijëve shkrim e këndim dhe kujdeset për të sëmurët. 


Lev Nikollajeviç Tolstoi 

1828-1910. Autor rus i veprave të mëdha si “Lufta dhepaqja", 
'Ringjallja", “Ana Karenina”e të tjera. 

"Tolstoi është një nga enigmat më çuditshme të shekullit 
XIX. Por ka një çelës për shpjegimin e enigmës së tij. Çelësi 
duhet kërkuar në klasën shoqërore, nga e cila rrodhi dhe nga 
rrethi dhe ambienti ku jetonte". 

FAN S. NOLI 

Enigmën e Tolstoit e gjejmë të zbërthyer në novelën Atë Sergi". 
"Fytyra e tij të kujton zabelin: ka më shumë shkorret se 
kendina, nga kjo s’ke mundësi të shohësh se ç’fshihet brenda". 

STEFAN CVAJG 

Përmes fytyrës nuk sheh, por përmes “Atë Sergit" e sheh si ia 
heq maskën hipokrizisë, si e damkos mashtrimin dhe 
vetëmashtrimin, si i këndon himn mirësisë dhe bujarisë së 
shpirtit. 

